qundao/data-zh-poetry huggingface dataset:
次韻公顯見贈·其二
作者：張綱
朝代：宋

年齊耆舊愧衰陽，懶性唯耽野趣長。
了卻官租更何事，君王約法已三章。
次韻公顯賦蠟梅詩二首·其一
作者：張綱
朝代：宋

壽陽催粧花睡起，半額殘黄嬌欲語。
香魂浮動滿幽思，着莫春風暗相與。
李侯鐵心似廣平，筆力萬鈞談笑舉。
詩成夜誦更清絕，向來誰識袁臨汝。
句中有味應獨知，吟罷餘甘發微咀。
次韻公顯賦蠟梅詩二首·其二
作者：張綱
朝代：宋

愁裏危腸日九迴，今朝愁眼爲花開。
一枝斜倚向人笑，應報上林春信來。
次韻周伯見贈
作者：張綱
朝代：宋

幼子童孫乏寸長，遷官同日被榮光。
芝蘭瑞色來空翠，雨露恩言滿詔黄。
莫訝飛騰循九品，會看毫末聳千章。
即今天子收羣策，廊廟訏謨要主張。
次韻周伯謝綿襖長篇
作者：張綱
朝代：宋

最宜爲誥唐仲舒，上林子虚漢相如。
喜君萬事懶着眼，獨向文章情未疏。
家貧肯戀儋石儲，船漏則已那復袽。
素志蹉跎雪侵鬢，青衫匍匐塵滿裾。
可憐虞翻屯骨相，相逢呼我丈人行。
夜聞抵掌論開邊，怒髪衝冠亦何壯。
鸘裘典盡終諱寒，忍寒悲歌行路難。
綈袍恐貽范叔怒，長篇忽拜烏絲闌。
辭章典要古所尚，餘子碌碌何足仰。
願君回筆頌皇猷，偃武修文答靈貺。
天子亟欲聞盡言，前席還應虚黈纊。
次韻國衡
作者：張綱
朝代：宋

古寺凴崇岡，蒼烟蔭喬木。
欹斜屋鱗比，繚繞牆带束。
何人闢層軒，延客寄遐矚。
醉賞菊坡下，客意豈在菊。
念昔居此地，名世盡儒服。
師曠賢多知，蒼史聖重目。
臺成竟誰游，事去不容跼。
梁王髙帝孫，名字亦不辱。
當時盛歌舞，肯使後人逐。
陳跡今故存，新池爲誰綠。
感歎世上事，反覆如轉燭。
請君聽鍾魚，尚想吹紫玉。
次韻孫仲益食豚魚
作者：張綱
朝代：宋

說食書生費口牙，一盃初捧白瓷花。
晨鳬夜鯉可亡命，早韮晚菘同世家。
毒甚鏌鎁渾謾語，詩成珠玉且雄誇。
腐儒一飽忘麤糲，更索盧仝七椀茶。
次韻彥章秋夜有感
作者：張綱
朝代：宋

萬籟沉沉夜色幽，倚樓長嘯雜吳謳。
干時不利羞魚沫，廩食無功類鼠偷。
已欲忘言聊卒歲，尚餘豪氣獨悲秋。
麴生胗味真吾友，誰解招呼與解愁。
次韻彦智夜歸三首·其一
作者：張綱
朝代：宋

餘年知有幾，時過如激箭。
况乃世味惡，酸辛幾嘗徧。
朝來忽覽鏡，坐嘆華髪變。
故人尚青眼，危論排月旦。
慰我出新詩，驪珠有餘燦。
次韻彦智夜歸三首·其三
作者：張綱
朝代：宋

扁舟連夜發，歸興急如箭。
喪亂男女悲，一息萬慮徧。
人生豈匏繫，事業有豹變。
聖主纂洪業，廟堂用伊旦。
拔茅到公等，王道何其燦。
次韻彦智夜歸三首·其二
作者：張綱
朝代：宋

國步何多艱，戎虜尚傳箭。
萬里眇寰海，澒洞風塵徧。
其間蟣虱臣，亦作豺狼變。
中興賴明主，掃除在一旦。
凴君深夜望，已失妖星燦。
次韻彦達
作者：張綱
朝代：宋

之子初傾盖，論詩即定交。
心清懸水鑑，才逸奮蒲梢。
貰酒移賓榻，攜盤雜野肴。
半醒還半醉，相對老蘅茅。
次韻彦達催詩
作者：張綱
朝代：宋

老去交親渾謾與，興來終日飲亡何。
扣門頗厭催書債，隱几憑誰遣睡魔。
肯怪物情相楚越，端由吾道自丘軻。
衰慵更着詩煩惱，筆陣方開已倒戈。
次韻彦達對雪有感
作者：張綱
朝代：宋

朔風卷地寒雲繁，忽驚空花墮簷間。
遠山歷亂眼中失，飛鳥滅没天際還。
緬想端門萬官賀，雲陛儼列鳴珮環。
豐年獻瑞天一笑，聲動四海具歡顔。
李侯人物妙天下，何獨臥窮看屋山。
胸次冰壺自深瑩，管中霧豹難窺斑。
異時富貴恐不免，詎忍空歌梁甫艱。
君看鴻鵠有髙志，一舉九萬誰能攀。
次韻彦達折梅
作者：張綱
朝代：宋

信步尋梅約，欣逢亞雪枝。
春藏紅蕚小，寒嗇暗香遲。
畫角傳新曲，粧臺歛翠眉。
廣平心不動，唯許筆端知。
次韻彦達雨霽
作者：張綱
朝代：宋

坐看飛雨激風雷，忽變晴空萬里開。
殘暑暗隨簷溜去，新凉頻逐樹聲來。
朱絃奏罷空三歎，白酒篘殘尚一杯。
病懶怕催詩債急，彊吟狂斐不知裁。
次韻應文遊東園
作者：張綱
朝代：宋

筋力摧頹老自知，追歡猶學少年時。
園林勝處看如夢，杖履行來步懶移。
對酒不堪蕉葉滿，插花那復帽簷欹。
羡君詩句方豪甚，應笑疏狂亦强隨。
次韻戲彦達思歸
作者：張綱
朝代：宋

月窗明素練，風榻浄飛沙。
飲極樽無綠，更長燭自花。
感時憂未散，得句喜能誇。
莫寄思歸語，粧寒損鬢鴉。
次韻方守送進士
作者：張綱
朝代：宋

下詔徴多士，彈冠動四溟。
三埸遵舊典，八韻見明經。
勸駕勤州牧，吟牋詫地靈。
春風歸路近，衫色照山青。
次韻李傳道感事
作者：張綱
朝代：宋

臥病何人爲掃門，墮霜黄葉任繽紛。
旋沽濁酒難禁醉，厭數孤砧遠更聞。
冉冉生涯飄似夢，悠悠心緒亂如雲。
幾時得遂江湖去，野性終隨鷗鷺羣。
次韻李公顯
作者：張綱
朝代：宋

士有鴻鵠志，萬里一舉翮。
胸中自廊廟，肯顧三畝宅。
李侯氣邁爽，詞鋒凜霜戟。
老夫晚結交，文會欣有繹。
劇談到時事，唾手欲任責。
短褐天路髙，畎畝抱忠赤。
風雷惜變化，泥蟠等蜥蜴。
結茅西山下，樵爨走僮獲。
富貴會有時，簞飄豈不適。
世態翻覆手，寧較黑與白。
興來時一杯，南窗俯遙碧。
次韻李彦達客舍秋懷
作者：張綱
朝代：宋

落日孤村静，凄風一笛秋。
寸心灰欲死，雙鬢雪添愁。
未報中原復，應煩肉食謀。
獨慚蘇季子，計拙敝貂裘。
次韻李道士觀南山三首·其一
作者：張綱
朝代：宋

濛濛烟雨忽晴開，坐覺羣山爽氣來。
誰向此間尋賀老，相逢莫放酒船回。
次韻李道士觀南山三首·其三
作者：張綱
朝代：宋

柴門無事晝慵開，杖履誰曾得得來。
隔岸野花隨處發，護巢幽鳥傍林回。
次韻李道士觀南山三首·其二
作者：張綱
朝代：宋

山似圍屏六曲開，小谿如带傍山來。
結廬谿北對山住，俗駕何妨且勒回。
次韻洪總領題花信亭得江樓二首·其一
作者：張綱
朝代：宋

誰爲傳花信，新亭破睡風。
春回芳意早，客到賞心同。
酒盞搖江綠，詩牋照坐紅。
無由接歡宴，危坐正書空。
次韻洪總領題花信亭得江樓二首·其二
作者：張綱
朝代：宋

地勝宜樓觀，臨江勢屹然。
横波吞翠壁，倒影插雕椽。
老子難收興，雲安未足憐。
由來詞翰手，五鳯獨居前。
次韻王周伯和應文詩
作者：張綱
朝代：宋

先生詩興浩難收，苦思俄驚兩鬢秋。
變格競傳吳富體，懷沙擬續畔牢愁。
會令後學輕焚藳，消得詩名號倚樓。
我老恨無青玉案，錦囊分示若爲酬。
次韻王子飛跋石曼卿洛中題壁
作者：張綱
朝代：宋

酒狂翫世芙蓉仙，胸中落落太古全。
浮雲富貴不着眼，肯復騰上誇鳶肩。
應怪元龍負豪氣，獻書天子言十事。
騎騾一去不可追，風月凄凉壁間字。
次韻蘇晉翁見寄
作者：張綱
朝代：宋

不見梁王舊吹臺，年來愁眼向誰開。
求賢廊廟無虚日，報國涓塵自乏才。
直指漫能迎櫑具，永懷寧敢咏金罍。
相看鬢髪霜千丈，自視文章水一杯。
晚歲可憐神氣索，故人猶寄好詩來。
追還正始真堪喜，突過黄初豈易陪。
婉孌也知能度曲，葡萄應已釀新醅。
何時東閣容驚坐，一日那辭一百迴。
次韻蘇養直破虜謠
作者：張綱
朝代：宋

旌旗千里照江紅，學語小兒争挽弓。
春風江岸草無際，馬蹄踏遍青茸茸。
將軍面作石稜紫，百萬胡羣陣前死。
游魂假息度長江，京觀應慚望西滸。
蘇侯筆力壯三軍，破虜長謠入眼驚。
何當更獻中興頌，坐看萬國朝神京。
次韻虞章
作者：張綱
朝代：宋

軌道無停轍，楓林難盡柯。
人生百年間，疾若下走坡。
何爲行役苦，况乃憂患多。
淵明頗解事，舍濁揚清波。
九原骨已朽，萬古名不磨。
念我獨窘束，處世隨唯阿。
塵埃眼中滿，歲月馬上過。
不作鷄肋棄，尚扣牛角歌。
正賴良友朋，詩句陶天和。
涓涓吐微溜，浩浩供洪河。
三篇怯大手，未陳先倒戈。
借問菊坡游，頗亦狂醉麽。
獨不飲公榮，冷面看紅酡。
欲賦無好語，書懷愧陰何。
次韻袁仲誠見贈
作者：張綱
朝代：宋

解組清朝返舊鄉，依然門巷接回塘。
閒身乍覺鳥聲樂，緩步重尋花徑香。
多謝故人停桂棹，何妨清夜醉霞觴。
新詩贈我光蓬屋，什襲應同夏后璜。
次韻謝人惠詩
作者：張綱
朝代：宋

翩翩才氣逸輕翰，倒寫波瀾筆力寛。
沈醉不辭金盞側，清吟長占竹窗寒。
捧心欲效羞顰媚，斵鼻須煩盡堊漫。
辱贈驪珠念無報，但驚懷袖有奇觀。
次韻酬彦達
作者：張綱
朝代：宋

浮榮過眼風脫葉，鴛行無復清夢接。
柴門晝閉雀可羅，寒日暉暉弄疏樾。
已種芳蘭滋九畹，更遣胎仙舞三叠。
李侯壯志亦可人，舉目萬里欲橫絕。
醉眼時看石稜紫，吟鬢半作霜棘折。
方今聖主躬儉勤，奏賦不須誇羽獵。
中興盛事要磨崖，老於文字誰踰結。
願君勉力上扶搖，渺渺雲海出飛楫。
莫隨鎩翮臥窮巷，漫學啼螿弔寒月。
次韻錢巽叔見贈
作者：張綱
朝代：宋

阻闊書郵頓兩忘，三年清夢獨徜徉。
風旌引興與天遠，繭緒牽愁知日長。
逸翮佇歸鴛鷺列，鳴騶忽下水雲鄉。
秋霖窮巷無人到，裹飯應煩問子桑。
次韻陳去非中秋無月
作者：張綱
朝代：宋

蕭瑟中宵雨打窗，那知風月亂飄黄。
已無佳月供清賞，賴有新詩耿夜光。
蓬戶我方甘寂寞，朱門君勿看輝煌。
只今天柱峰何在，好約玄真一醉狂。
次韻顧應文
作者：張綱
朝代：宋

萬事浮雲過眼空，羞將白髪競春紅。
折腰久已慚元亮，作賦何勞慕敬通。
經世豈無天下士，知心應有古人同。
破除孤憤難忘酒，聖處時時且一中。
次韻黄堯翁鬭雞三首·其一
作者：張綱
朝代：宋

宴罷金雞列，籠瞻黼座遙。
兩雄争定霸，一戰息虚憍。
忍受摧冠辱，貪承賜錦饒。
如何紀渻氏，今乃混漁樵。
次韻黄堯翁鬭雞三首·其三
作者：張綱
朝代：宋

約鬭提籠出，無譁倚壁看。
禍心藏芥羽，碎首濕朱冠。
擒敵壯夫事，策勳公子歡。
棲羣噲等伍，今日始知韓。
次韻黄堯翁鬭雞三首·其二
作者：張綱
朝代：宋

繫馬翠樓下，鬭雞花樹傍。
飛毛驚辟易，喋血壯摧傷。
奮撃方乘勢，歡呼忽擅場。
忿心能幾許，嗟爾太匆忙。
歲前三日立春值雪會同僚飲
作者：張綱
朝代：宋

三日殘冬趁臈回，飛霙滿眼送春來。
香浮綵勝隨宜带，花着瑤林是處開。
已卜屢豐歌井邑，何妨乘興倒樽罍。
東陽莫訝休文瘦，老病仍添一歲催。
歲暮二首·其一
作者：張綱
朝代：宋

忽忽歲云暮，霏霏山雨頻。
鳥啼茅舍静，梅映竹籬新。
陋巷無深轍，清酤有善隣。
中原消息斷，聊與醉鄉親。
歲暮二首·其二
作者：張綱
朝代：宋

寒逐雲陰散，年催節物新。
桃符趨臘市，社鼓賽田神。
任性琴書懶，呼兒杖履頻。
君恩難報處，家食奉雙親。
歸自金壇值雨宿顧龍山翌日施米作供
作者：張綱
朝代：宋

蒲牢不擊欠晨炊，風伯如何聖得知。
留我艤舟明日去，滿堂香飯雪翻匙。
歸鄉
作者：張綱
朝代：宋

窮巷歸來已白頭，結茅何必榜休休。
好山當戶碧雲晚，明月滿谿寒葦秋。
詩社縱添新句法，醉鄉難覓舊交遊。
平生幸自無機械，一棹夷由去狎鷗。
江城子
作者：張綱
朝代：宋

寶津樓下柳陰重。畫橋東。戲魚龍。聞喜當時，開宴盛儀容。遙想新年尋故事，扶醉帽，夕陽中。可憐衰鬢颯霜叢。借酡紅。遣愁濃。夢入長安，驚起送飛鴻。直下青冥休避路，九萬里，看摶風。
沈洞元挽詞
作者：張綱
朝代：宋

天闕辭嚴召，雲棲得坐忘。
尊生三洞籙，起死上池方。
神託飛魚化，丹餘舊竈香。
從今紀甲子，華表佇還鄉。
泊舟廟灣次姪合
作者：張綱
朝代：宋

泊船髙岸曲，散策小村傍。
盜賊耳邊滿，朝廷天際望。
繫愁官柳嫩，醒醉野梅香。
後進推吾子，詞鋒不可當。
洪慶善挽詞二首·其一
作者：張綱
朝代：宋

畫省真郎選，朱幡老郡侯。
名歸時論重，行向古人求。
嗜學千雞跖，修文五鳯樓。
秋風忽驚夢，懷舊涕交流。
洪慶善挽詞二首·其二
作者：張綱
朝代：宋

忝戚鄉閭舊，論交道義深。
窮搜千古意，樂易一生心。
遭謗身雖貶，全名死不沉。
君恩爲昭雪，歸窆得家林。
浣溪沙
作者：張綱
朝代：宋

羅綺爭春擁畫堂。翠帷深處按笙簧。寶奩頻炷鬱沈香。海上蟠桃元未老，月中仙桂看餘芳。何須龜鶴頌年長。
浣溪沙
作者：張綱
朝代：宋

臘日銀罌翠管新。潘輿迎臘慶生辰。捲簾花簇錦堂春。百和寶薰籠瑞霧，一聲珠唱駐行雲。流霞深勸莫辭頻。
浣溪沙
作者：張綱
朝代：宋

象服華年兩鬢青。喜逢生日是嘉平。何妨開宴雪初晴。酒勸十分金鑿落，舞催三疊玉娉婷。滿堂歡笑祝椿齡。
浣溪沙
作者：張綱
朝代：宋

過隙光陰還自催。生朝又送一年來。宴堂深處強追陪。眼眩豈堪花裡笑，眉攢聊向酒邊開。與君同醉莫辭杯。
減字木蘭花
作者：張綱
朝代：宋

思堂醇酎。滿酌金盃爭獻壽。記取年時。頭白成雙唱舊詞。莫言秋晚。五日小春黃菊綻。折一枝來。綸誥金花要並開。
湯德廣挽詞三首·其一
作者：張綱
朝代：宋

四海知名士，三朝老從臣。
勤王安反側，分閫試經綸。
天闊鴛行斷，山空馬鬛新。
豐碑滿忠義，千古詔簪紳。
湯德廣挽詞三首·其三
作者：張綱
朝代：宋

束髪師前輩，忘年得此翁。
雞豚同里社，詩禮共家風。
别去十年久，書無三月空。
歸來人不見，銘旐舞斜紅。
湯德廣挽詞三首·其二
作者：張綱
朝代：宋

忠憤憂時切，風雲得路先。
官箴循吏傳，家法棣華篇。
滅虜兵方急，優賢席屢前。
如何天不憖，髙冢臥蒼烟。
滿庭芳
作者：張綱
朝代：宋

十月風光，小春時候，宴堂初啟朱筵。博山雲潤，風細嫋晴煙。坐有文章公子，爭吟唱、詩滿花箋。簾帷裡，時聞笑語，今日間生賢。郎潛。雖未貴，虛名自有，清議推先。更那堪、高堂重慶兼全。佔取人間樂事，何必羨、玉帶貂蟬。飛觴處，深深更祝，龜鶴永齊年。
滿庭芳
作者：張綱
朝代：宋

風軋雲低，寒催臘近，畫堂和氣先春。玳筵處啟，佳會慶生辰。漏轉高張寶炬，重簾邃、深炷爐薰。歡聲裡，清歌閒發，一曲繞樑塵。慈闈，春不老，山河象服，恩被絲綸。占人間榮貴，蘭玉詵詵。便好金尊盡醉，殷勤勸、須滿十分。深深願，斑衣拜舞，千歲奉靈椿。
燒香三絕句·其一
作者：張綱
朝代：宋

卷去竹書閑棐几，臥看桐影轉簷牙。
試憑波律送清夢，未信華胥天一涯。
燒香三絕句·其三
作者：張綱
朝代：宋

閉眼無勞身外思，安心有法静中知。
香添細炷焚千和，茶碾新芽試一旗。
燒香三絕句·其二
作者：張綱
朝代：宋

霏霏沉水屑玄玉，靄靄博山生翠雲。
羅筏城旁知幾里，坐令香界徹微熏。
王伯壽示佳作備述窮苦次韻奉呈
作者：張綱
朝代：宋

吟殘翻水筆生春，秀句驚人字字新。
賦料揚雄誰可敵，才高太白善無鄰。
清心鳴鏑增豪氣，刮膜神篦凈俗塵。
唯有訴窮疑太過，文章從古忌悲辛。
王伯壽見復用前韻奉答
作者：張綱
朝代：宋

瓶空何必醉如泥，送客誰能過虎谿。
一枕閉門追蝶夢，兩行森木聽鶯啼。
新詩未讀心先伏，細字徐看眼欲迷。
筆底春風有生意，他年桃李會成蹊。
用前韻
作者：張綱
朝代：宋

召節煌煌下帝關，君王圖舊起髙年。
露章懇避回天速，拜命歡呼壓地偏。
錫饌宰官侵夜到，問安州牧置郵傳。
辭榮有耀人皆說，誰解清時獨占先。
用前韻
作者：張綱
朝代：宋

愁來莫遣上眉頭，着酒驅除醉即休。
未省一官堪送老，已驚雙鬢不禁秋。
收心香火供清夢，洗眼雲溪結勝遊。
喚取短篷乘晚興，坐看烟浪没輕鷗。
用前韻
作者：張綱
朝代：宋

百歲休誇日月長，十分逾八歎流光。
精忠許國心猶赤，老病催人髪已黄。
扶杖每聞宣鳯詔，望雲無路仰龍章。
恢圖幸有皋夔在，坐看朝綱萬目張。
用前韻
作者：張綱
朝代：宋

蕭然雲屋敞溪陰，荒徑蒿莱故故侵。
穿竹晚風輕戞玉，入簾凉月碎搖金。
畏寒皮骨驚秋早，得酒情懷語夜深。
臨老工夫在禪說，試拈波若爲重尋。
用前韻
作者：張綱
朝代：宋

雪殘春信近，山迥客愁新。
興極樽無酒，詩成筆有神。
玩心雲物變，驚夢雨聲頻。
坐對華嚴海，忘言意自親。
用前韻
作者：張綱
朝代：宋

雪花吹面凍凌凌，客路艱危敢緩行。
春酒可賖三日近，野梅初見一枝橫。
傷時在處愁先滿，討賊無期夢自驚。
誰解山東問消息，謝公應起爲蒼生。
用前韻再簡二首·其一
作者：張綱
朝代：宋

三復長篇句法新，蘭言紉佩更書紳。
才髙奚啻千人敵，譽過空慚一介臣。
莫訝筆端能品藻，定由胸次有經綸。
波瀾萬頃分餘滴，洗盡昏花滿眼塵。
用前韻再簡二首·其二
作者：張綱
朝代：宋

二妙争開古錦囊，爛然佳句壓羣芳。
奉髙遺德歸臨汝，文範流風在季方。
顧我挂冠寧復振，生兒附翼豈能翔。
願公勉力躋雲路，視草斯文要主張。
用前韻戲公顯
作者：張綱
朝代：宋

初試梅粧惬壽陽，藁砧山上夜何長。
式微未盡閨中怨，束晳那辭補一章。
用前韻索彦智和詩
作者：張綱
朝代：宋

老將詩壇數按臨，詞鋒疑有受降心。
夜嚴旗鼓吾將勉，只恐秦師壁已深。
用前韻送春
作者：張綱
朝代：宋

滿眼鶯花自在春，送春情緒怯愁新。
鼓琴不用戴安道，行酒卻須温太真。
晚歲深交能有幾，相逢爛醉莫辭頻。
新條更有明年在，重與東風作主人。
秋夜小酌
作者：張綱
朝代：宋

宇宙秋光老，崦嵫夜色連。
澄波寒浸月，低樹遠浮烟。
巷僻喧都騎，杯行促廣筵。
摩尼元自照，沉醉不妨禪。
秋日野望
作者：張綱
朝代：宋

秋雲來不斷，野色浩無窮。
興逸煩襟外，詩成醉眼中。
懷鄉看宿鳥，轉物悟飛蓬。
何日江南去，新鱸鱠筯紅。
簡袁仲誠覓芍藥花
作者：張綱
朝代：宋

老來百計不相關，詩句雕鐫興亦闌。
只有好花堪照眼，從君聊借一枝看。
索仲弼和詩且邀奕
作者：張綱
朝代：宋

佳言吐屑破春溫，落落胸懷自不羣。
百萬買鄰輕去我，十千沽酒屢思君。
懶償詩債緣何事，熟讀棋經要異聞。
挑戰會從今日始，待嚴旗鼓送奔軍。
老來交朋淪謝雖婢僕亦無在者感舊忽覺凄然
作者：張綱
朝代：宋

故交淪没水東流，歲晚無人話昔遊。
飛絮落花何足道，忽經風雨亦添愁。
老夫辭榮里居行年八十酒間漫成拙句二首述意而已不以示外也·其一
作者：張綱
朝代：宋

莫笑樽前白髪翁，曾騎竹馬戲元豐。
年彌八帙癡頑在，身荷三朝寵眷隆。
綠野敢將前哲比，香山幸有老人同。
興來尚欲尋幽去，收拾殘春杖屨中。
老夫辭榮里居行年八十酒間漫成拙句二首述意而已不以示外也·其二
作者：張綱
朝代：宋

老病辭榮日月邊，歸來擬作地行仙。
飛霜滿鬢三千丈，止水觀心八十年。
松菊尚存堪寄傲，干戈未定敢安眠。
君王宵旰圖恢復，洗眼神兵策萬全。
老病
作者：張綱
朝代：宋

蕭然華髪映蒼顔，九帙開來第一年。
鍊盡交游難諱老，養成衰病却安禪。
新春已負登山屐，舊賞空慚載酒船。
張緒風流那復少，坐看飛雪弄晴烟。
考妣贈官一時榮耀老懷易感輒敬書長句
作者：張綱
朝代：宋

絲綸五色錦爲囊，寵贈雙親廟室光。
位列三孤升極品，名加大國啟新疆。
劬勞仰荷湛恩報，精爽應知積慶長。
燕及子孫宜勉力，忠勤他日繼遺芳。
聞大帥勇决直趨北界喜而作此
作者：張綱
朝代：宋

牙旗動處擁貔貅，直渡黄河塞草秋。
百萬强兵陣前死，肯教衛霍獨封侯。
聞官軍掩殺城中羣寇次傳道韻
作者：張綱
朝代：宋

未復錢塘郡，先收鐵瓮城。
妖星隨月落，殺氣逐參橫。
已築鯨鯢觀，重新鼓角聲。
大江應好在，流恨幾時平。
聞車駕幸秘府二首·其一
作者：張綱
朝代：宋

一聲清蹕九天來，睿主崇文寶運開。
光動石渠春滉漾，香浮芸閣晝徘徊。
天顔有喜垂清問，御筆親題仰聖才。
鉛槧小臣空悵望，五雲深處認蓬莱。
聞車駕幸秘府二首·其二
作者：張綱
朝代：宋

春旗簇仗石渠邊，東壁分明帝座前。
八品微官恩有地，七年通籍願瞻天。
心馳魏闕何時到，身滯周南祗自憐。
遙想道山雲集處，幾多光寵被羣賢。
聞鎮江賊平
作者：張綱
朝代：宋

賊隨寛詔免，恩浹大江浮。
人少餘新市，城荒剩古丘。
瘡痍誰共理，宵旰獨深憂。
莫上西樓望，黄雲滿眼愁。
胡氏碩人挽詞二首·其一
作者：張綱
朝代：宋

吾舅當朝傑，幽芳配德同。
典刑家法整，湯沐上恩隆。
鸞影悲塵鑑，蘭芬泣露叢。
音容不知處，宰木夜號風。
胡氏碩人挽詞二首·其二
作者：張綱
朝代：宋

我有劬勞念，多從外氏遊。
母儀頻接侍，賓饋每淹留。
應惜年垂老，相親禮特優。
一朝千古别，衰淚不能收。
臨江仙
作者：張綱
朝代：宋

綠蟻浮觴香泛泛，黃花共薦芳辰。清霜天宇淨無塵。登高宜有賦，拈筆戲成文。可奈園林搖落盡，悲秋意與誰論。眼中相識幾番新。龍山高會處，落帽定何人。
臨江仙
作者：張綱
朝代：宋

追想京都全盛日，蓬弧初記生時。朝來朱紱照庭闈。誰知衰謝老，還有寧馨兒。休記藍田生美玉，舉杯聽取歌詞。年方強仕未應遲。高風輕借便，一鶚看橫飛。
自贊寫真·其一
作者：張綱
朝代：宋

堂堂莫作公侯想，是身如幻無定相。
衣冠掛卻神武門，便是維摩坐方丈。
自贊寫真·其二
作者：張綱
朝代：宋

投閑歲久，聖恩圖舊。
載錫身章，在帝左右。
骨相多屯，何以瘉人。
陳力就列，勿爲具臣。
舅李侍郎挽詞三首·其一
作者：張綱
朝代：宋

射策飛騰早，推賢望實兼。
直心常自負，大器果難淹。
持橐丹墀稳，分符畫戟嚴。
平生莫追憶，淚盡轉愁添。
舅李侍郎挽詞三首·其三
作者：張綱
朝代：宋

彊健公先去，零丁我曷從。
同盟空白水，酷似有衰容。
休說鵷行夢，看成馬鬛封。
淚流南望眼，愁絕暮雲重。
舅李侍郎挽詞三首·其二
作者：張綱
朝代：宋

諸舅唯公在，承顔念母存。
笑看身已老，情話意彌温。
不作求田計，方期報主恩。
髙堂忽蕭瑟，誰爲賦招魂。
舅李義卿挽詞
作者：張綱
朝代：宋

由來甥舅兩相依，存没誰知半路虧。
在側每蒙誇叔寶，不才那得似牢之。
臨風酌酒酬春處，對月凴軒語夜時。
回首凄凉已陳迹，壯心無哭奈愁思。
與韓子蒼别久忽邂逅於臨川遭時亂離道舊感歎子蒼有詩見贈次韻奉呈二首·其一
作者：張綱
朝代：宋

三顧當年尚草廬，南陽誰識臥龍居。
舍人自是出世佛，學子猶呼行秘書。
視草似聞虚翰苑，追鋒看即近郊墟。
論思好爲蒼生計，莫學辛毗謾引裾。
與韓子蒼别久忽邂逅於臨川遭時亂離道舊感歎子蒼有詩見贈次韻奉呈二首·其二
作者：張綱
朝代：宋

隨緣到處是吾廬，風雨飄颻敢定居。
異縣逢君如隔世，七年怪我苦無書。
平生出處皆陳跡，大半交遊已故墟。
愁絕不知尊酒盡，醉歸兒女笑牽裾。
舊所乘馬老且瘠見之感懷
作者：張綱
朝代：宋

人衰馬亦老，不踏長安道。
筋力漸疲羸，鞍韉謾華好。
見我勿嘶鳴，爲爾動懷抱。
無復矍鑠時，去去飽豐草。
莊弱翁挽詩二首·其一
作者：張綱
朝代：宋

厚德鄉評最，知名國士同。
郎曹參列宿，宰屬輔宗工。
紫詔恩垂下，黄梁夢已空。
九原那可作，流涕濕西風。
莊弱翁挽詩二首·其二
作者：張綱
朝代：宋

仕路青霄逼，還家白髪生。
一麾驚作夢，三徑適幽情。
孰謂如蘭契，先隨逝水傾。
送君悽斷處，烟雨暗銘旌。
菩薩蠻
作者：張綱
朝代：宋

南山只與溪橋隔。年來厭著尋山屐。臥對曲屏風。淡煙疏雨中。功成投老去。拚作林塘主。萬事不關心。酒杯紅浪生。
菩薩蠻
作者：張綱
朝代：宋

重簾卷盡樓臺日。華燈萬點歡聲入。老病莫憑闌。一城星斗寒。豔妝翻舞雪。目眩紅生纈。不是故無情。羞君雙鬢青。
行部至南陵題隱静寺
作者：張綱
朝代：宋

籃輿行盡萬松岡，得得來看古道場。
飛錫落花成佛去，後人誰見紫金光。
衰病辭祿蒙恩賜可時小子堅方塵末第陳德昭袁仲誠惠詩褒借褒借甚寵次韻奉答二首·其一
作者：張綱
朝代：宋

蕭蕭兩鬢雪毛新，忝竊清朝舊薦紳。
陳力心知難就列，引年恩許致爲臣。
臥家正恐貽官謗，增秩俄驚捧帝綸。
温飽一門生意足，捐軀無路報涓塵。
衰病辭祿蒙恩賜可時小子堅方塵末第陳德昭袁仲誠惠詩褒借褒借甚寵次韻奉答二首·其二
作者：張綱
朝代：宋

月窟當年裛桂香，衰蘭那敢望重芳。
姓名忽見偕千佛，骨相端知誤九方。
老樹逢春欣有蘖，新雛出谷敢争翔。
琢磨賴有交朋在，髙義無專數范張。
西江月
作者：張綱
朝代：宋

易老方驚歲晚，難禁又報生朝。從他華髮轉蕭蕭。且共尊前一笑。為具隨宜餖飣，烘堂不用笙簫。只煩歡伯散無憀。醉裡追回年少。
見華陽舊題刻石有感
作者：張綱
朝代：宋

舊句入貞珉，新題亦已陳。
光陰如許速，誰是百年人。
親舊以老夫年及中壽既辱臨况又多以詩詞相慶祝顧衰謝何以得之輒成鄙句叙述感悰
作者：張綱
朝代：宋

老來光景去駸駸，親舊應多惜老心。
傾盖義髙雙白璧，開函詩敵萬黄金。
催年生怕玲瓏唱，醉夜寧辭鑿落深。
多謝慇懃祝强健，寄言衰病莫相侵。
言懷用子蒼韻
作者：張綱
朝代：宋

早從微宦去田廬，慚愧英游許並居。
拙計自憐嵇叔懶，暮年空悔子公書。
歸尋松竹開幽徑，坐看牛羊下夕墟。
已把經綸付王導，不妨綀布製襟裾。
謁蔣仲遠坐中出所知和徐學士詩歸而次韻二首是日飲仲遠宅見二侍兒·其一
作者：張綱
朝代：宋

剝啄龍門未厭頻，履聲容易出雲津。
求羊徑掃無它客，王謝堂前宴令辰。
心醉不知簾外雨，眼花唯覺坐中春。
留連更欲窮歡賞，惆悵金壺啟夕淪。
謁蔣仲遠坐中出所知和徐學士詩歸而次韻二首是日飲仲遠宅見二侍兒·其二
作者：張綱
朝代：宋

不須乘月坐胡床，簾底高張蜜炬香。
隨意尊罍供北海，等閑談論到羲皇。
三朝舊德真忘分，一介微官倍有光。
禮絕百寮明日事，可能重許上公堂。
謝周仲弼寄新米
作者：張綱
朝代：宋

索米長安甑欲塵，斗升分惠意何親。
無煩子罕出公粟，自有叔牙知我貧。
指囷高風懷國士，翻匙佳句憶詩人。
他年若遂歸田去，盡種香秔老此身。
謝洪察院送酒
作者：張綱
朝代：宋

嗜酒劉伶絕世無，春衫典盡倒天壺。
造門誰爲傾家釀，見客常留滿眼沽。
頗訝霜威太嚴令，忽分春色到焦枯。
一尊且作通宵醉，明日重看朝夕烏。
謝錢巽叔用子蒼韻
作者：張綱
朝代：宋

底事承明厭直廬，孤城天遠寄幽居。
根塵已悟三乘祖，香火聊看八會書。
是處風烟供翰墨，何妨杖履入村墟。
皇文近日收遺老，妙手終煩補帝裾。
譚勝仲挽詞二首·其一
作者：張綱
朝代：宋

詞伯風騷舊，公朝宿望存。
郎官寧出宰，廷尉亟平反。
夢斷天衢遠，愁連野樹昏。
祗應陰德茂，蘭玉照于門。
譚勝仲挽詞二首·其二
作者：張綱
朝代：宋

時論歸清德，耽書到白頭。
士應知己用，人豈法家流。
骨瘦凌孤鶴，詩豪壓萬牛。
悲看耆舊傳，誰復繼前修。
讀周仲弼雪中友人過訪詩次其韻
作者：張綱
朝代：宋

騎馬走天闕，着破幾狐裘。
功名藐未涯，日月去不留。
從來舌本彊，游談愧枚鄒。
閉門有樂地，未用兒女憂。
故人寄新詩，卷軸紅牙頭。
飄然雪中作，乘興將誰謀。
相與情未疏，連夜飛輕舟。
此身一縷微，豈待萬戶侯。
有酒且共樂，貧交乃勝游。
讀書
作者：張綱
朝代：宋

卻老慚無術，驅愁賴有書。
披尋窮浩渺，領略造玄虚。
窗日三竿静，爐薫一炷餘。
倦來還自哂，蠧簡類蟫魚。
走筆戲呈世叔伯達二親友
作者：張綱
朝代：宋

老來無計了殘年，只有歡情寄酒邊。
歌舞借看真達士，忍將朱戶鎖嬋娟。
赴喜雪御筵歸作
作者：張綱
朝代：宋

喜雪排筵曉漏催，玉人傳詔下天來。
香隨日轉蓬萊近，花带春回錦繡開。
一線新陰留鼓吹，三登和氣入樽罍。
叨霑惠渥思歸美，授簡梁園愧乏才。
送公顯應舉
作者：張綱
朝代：宋

堂堂筆陣一當千，得意秋風急着鞭。
百萬破荒明日事，未應長欠畝頭錢。
送姪合赴省試三首·其一
作者：張綱
朝代：宋

破的雄鄉國，擔簦上帝京。
路夷驤逸驥，天闊轉飛鯨。
學就千人敵，名歸四海争。
莫言年少在，歲月易峥嶸。
送姪合赴省試三首·其三
作者：張綱
朝代：宋

聖主收羣策，終軍正妙年。
精神揮玉雪，翰墨灑雲烟。
舊學嗟予老，衰宗繼汝賢。
决科須第一，慎勿棄青氈。
送姪合赴省試三首·其二
作者：張綱
朝代：宋

黄卷新儒業，青錢舊世家。
征衣輕遠别，祖席倍歡譁。
雲薄堯天近，山昏楚日斜。
髙堂朝夕念，擢桂是生涯。
送張輔卿省試
作者：張綱
朝代：宋

明詔搜賢動四陲，西來一鶚冠羣飛。
擅埸筆勢驚華省，發策才名上紫微。
無負題橋平日志，要看懷綬故鄉歸。
相逢肯惜傾家釀，已約鶯花慎勿違。
送彦禮弟赴歙尉四首·其一
作者：張綱
朝代：宋

莫辭官小路間關，趁取春風稳着鞭。
無限清時推轂手，冲天何必待三年。
送彦禮弟赴歙尉四首·其三
作者：張綱
朝代：宋

高才自是古梅仙，綵棒何須向壁懸。
晉盜奔秦無一事，爐薫深炷好安禪。
送彦禮弟赴歙尉四首·其二
作者：張綱
朝代：宋

池塘春草促君詩，阿緒風流絮欲飛。
滿眼吾家好風景，正須相賞忽相違。
送彦禮弟赴歙尉四首·其四
作者：張綱
朝代：宋

空詩羞澀送君行，老病難堪叙别情。
天假吾年未填壑，它時猶及問歸程。
送杜子從赴成都倅
作者：張綱
朝代：宋

結束征鞍去欲奔，行行折柳送都門。
壯懷未用看雙鬢，祖席何妨醉一尊。
玉局仙遊成獨往，草堂詩句與誰論。
懸知别乘風流處，醉倚紅粧笑語温。
送趙承之出守鄧州
作者：張綱
朝代：宋

蓬萊宮中老仙伯，一首詩堪萬人敵。
胡不佩劍趨明光，要試南陽二千石。
南陽異時名帝鄉，蘘山菊水秋風香。
民歌召杜向千載，至今遺俗皆農桑。
使君此去殊不惡，坐嘯風流有餘樂。
堂前畫燭照紅粧，席上枯棋響飛雹。
行看璽書下赤墀，旌旗夾道生光輝。
應念斯文要羽翼，歸來九萬翔天池。
送釡孫省試
作者：張綱
朝代：宋

英髦雲集幾千人，羣試争看藝絕倫。
一鼓搴旗先作氣，三塲下筆要如神。
决科無失青氈舊，拜賜重添綠綬新。
秀發孫枝吾欲見，夢魂已到上林眷。
進呈皇太后回鑾事實
作者：張綱
朝代：宋

奕世占來寶運昌，母儀垂慶肇生商。
鑾回長樂神人喜，書就蓬山日月光。
北闕導迎三衞仗，東朝歡奉萬年觴。
太平盛事人相語，孝德回天賴我皇。
道士李沖妙真贊·其一
作者：張綱
朝代：宋

蟠根仙李萬葉敷，遺芳豈直黄冠徒。
吐氣硉矹古丈夫，味道之腴貌何癯。
誰令畏壘俎豆予，龍吟虎嘯人爭趨。
故棲猿鶴情未疏，翻然脫屣吾歸歟。
舍者爭席不關渠，向來形諜誠區區。
道士王如晦真贊·其二
作者：張綱
朝代：宋

道風仙骨照青春，誰寫生綃卻亂真。
莫訝三毛不加頰，齊公端解視全人。
避寇舟中風雨大作
作者：張綱
朝代：宋

扁舟避艤山隈，問捷江城信未迴。
犯夜號風驚夢破，催寒飛雪送愁來。
三軍挾纊煩溫詔，百戰搴旗賴雋材。
已辦磨崖頌功烈，竚還生意發春雷。
避寇艤舟遇雪
作者：張綱
朝代：宋

西山羣盜欲侵凌，小艇移家傍險行。
遮眼亂雲方合沓，向人飛雪忽縱橫。
心憂出穴虎狼近，身似遶枝烏鵲驚。
天闊此時難借問，地偏何處可偷生。
邀韋汝昭同宿上館
作者：張綱
朝代：宋

打窗風雨夜蕭蕭，客裏誰堪伴寂寥。
五字蘇州有苗裔，髙吟何必更聞韶。
郊祀慶成用堅韻
作者：張綱
朝代：宋

圓丘迎日至，大駕肅天臨。
樂奏來靈享，嵩呼動德音。
均恩寰宇慶，望闕老臣心。
基命歌周雅，何勞五字吟。
鄭國太挽詞四首·其一
作者：張綱
朝代：宋

五福兼全舉世稀，庭闈早日見清規。
應期千載生公輔，掩迹三遷號母師。
漢魏疏封華國史，蘋蘩遺德繼周詩。
年年只說重陽近，無復黄花酒一巵。
鄭國太挽詞四首·其三
作者：張綱
朝代：宋

蘭桂秋風一夜催，袞衣何處望南陔。
堂垂斗帳銷香篆，鑑掩飛鸞下玉臺。
漢使從天虚鹵簿，胡笳和月助悲哀。
東門咫尺佳城在，雙鶴飛空日幾回。
鄭國太挽詞四首·其二
作者：張綱
朝代：宋

一夕萱堂事已非，百年遺範在豐碑。
頒花玉殿春風暖，奉詔登樓夜漏移。
罷宴已聞修故事，回班那復見新儀。
音容寂寞應仙去，香火因緣只自知。
鄭國太挽詞四首·其四
作者：張綱
朝代：宋

銘旌冉冉去飛揚，蕭瑟西風泣畫堂。
不見魚軒辭繡轂，空餘鸞誥冷綃囊。
姓名自是標仙籍，環珮應知返帝鄉。
盡把遺芳歸史筆，會令千古獨輝煌。
鄭樞密生日五首·其一
作者：張綱
朝代：宋

黄閣曾居百辟尊，經綸相業滿乾坤。
化行風雨年年節，恩到桑麻處處村。
付與斗樞深拱極，安排鼎鉉再調元。
贊襄好爲蒼生計，天子文思納盡言。
鄭樞密生日五首·其三
作者：張綱
朝代：宋

袞衣廊廟孰推先，元老勳名自卓然。
忠概明堂尊一柱，神鋒長劍倚中天。
定知闢國功歸召，已見疏封地得燕。
相業蟬聯應未艾，少翁家學似韋賢。
鄭樞密生日五首·其二
作者：張綱
朝代：宋

朝來佳氣滿樞庭，知是君王用老成。
素倚房喬關大事，政須裴度張威名。
三千奏上深憂國，百萬功成看偃兵。
聽取啼禽催布穀，便將霖雨發春耕。
鄭樞密生日五首·其五
作者：張綱
朝代：宋

推轂當時起陸沈，巴渝祗恐累知音。
十年謬許門人列，一報長懷國士心。
沙路待看新築穩，桃陰應念舊蹊深。
酸寒尚有男兒志，忍使霜華兩鬢侵。
鄭樞密生日五首·其四
作者：張綱
朝代：宋

此日君恩特地深，傳呼星使自天臨。
鸞臺鳯閣滿春色，燕語鶯啼俱好音。
駿極共歌申降嶽，對揚真賴傅爲霖。
青氈豈待金甌卜，自有公言格帝心。
野望
作者：張綱
朝代：宋

日落寒雲薄，樓髙望眼迷。
興亡千古恨，衰病萬行啼。
拔士空巖穴，防秋尚鼓鼙。
建章何處是，坐待玉繩低。
閉閤
作者：張綱
朝代：宋

閉閤静無寐，觀書空復愁。
虞卿雙白璧，晏子一狐裘。
萬事等歸盡，百年誰得留。
還將句中眼，爲問賈長頭。
陳叔美挽詞
作者：張綱
朝代：宋

坦腹東牀衆莫奇，堂堂吾弟獨君知。
交親未及親三歲，淪喪俄驚共一時。
琴在我方悲子敬，禮存誰爲哭言思。
山阿幽室千年閟，挽語空吟靖節詩。
陳子張挽詞二首·其一
作者：張綱
朝代：宋

地發湖光秀，神鍾鶴骨清。
髙談排俗子，執友遍時英。
枳棘鸞棲在，松楸馬鬛成。
欲收東望眼，流涕若爲情。
陳子張挽詞二首·其二
作者：張綱
朝代：宋

交契先朝露，凄凉對夕暉。
箕裘三世遠，簿領一官微。
翠柏開新隧，青編冷舊幃。
元方未慚長，萬里看横飛。
陳美成挽詞二首·其一
作者：張綱
朝代：宋

望族推平輿，清芬嗣太邱。
鄉評嚴禮法，家學邃源流。
幸託葭莩契，方期仗履遊。
西風忽悲惨，忍復看眠牛。
陳美成挽詞二首·其二
作者：張綱
朝代：宋

德潤洮湖闊，心平福地安。
流風前輩似，雅量鄙夫寛。
松菊開三徑，芝蘭秀二難。
百年如轉燭，蕭瑟夜堂寒。
雪作
作者：張綱
朝代：宋

朔風吹雪應嘉時，蔌蔌空庭靜夜知。
歲稔不須占瑞諜，家貧尤喜映書帷。
花雖無艶難争巧，舞不成行也自奇。
病起老翁迷眼界，寒窗呵筆强裁詩。
雪晴
作者：張綱
朝代：宋

雪晴日脚下茅屋，深巷泥融頻屐聲。
幽鳥喚春啼不那，野梅迎客意先傾。
愁腸斷送酒邊散，詩眼安排烟際橫。
晚歲浮榮安用許，祗應丘壑未忘情。
題喜歸亭
作者：張綱
朝代：宋

君恩賜我老菟裘，旋築池亭野趣幽。
地勢曲連青嶂遶，波光環匝翠烟浮。
興來樽酒隨時辦，客散琴書盡日留。
爲問標題意何在，一生心足是歸休。
題華陽南窗
作者：張綱
朝代：宋

擾擾何年斷俗緣，從今便合老山間。
會將碧澗洗心浄，坐看白雲終日閒。
顯仁皇后挽詞三首·其一
作者：張綱
朝代：宋

輔漢陰功大，生商寶運開。
俸從湯邑省，恩向外家裁。
奄忽乘仙馭，劬勞動聖哀。
園陵奉遺誥，終不費邦財。
顯仁皇后挽詞三首·其三
作者：張綱
朝代：宋

仗去慈寧殿，神歸永祐宫。
問安迷輦道，灑泣慟宸衷。
水逝長江月，天號宰木風。
平生尚慈儉，流澤到無窮。
顯仁皇后挽詞三首·其二
作者：張綱
朝代：宋

長樂坤儀肅，思齊母道全。
九州供大養，八帙茂遐年。
仗簇江山外，哀纒日月邊。
遺芳歸史筆，萬古照青編。
飲散
作者：張綱
朝代：宋

懶性時難合，愁腸酒易醺。
雨聲窗外過，客語夢中聞。
借問安邦策，誰堪破賊羣。
可憐吾老矣，生意薄如雲。
館職上元宴集葆真宫以病不赴次龔濬之韻
作者：張綱
朝代：宋

春融凖擬千塲醉，底事年來興易厭。
滿眼笙歌招不出，獨哦詩句遶窮簷。
驀山溪
作者：張綱
朝代：宋

小窗開宴，草草杯盤具。歡喜走兒童，慶生朝、一年一度。風光好處，恰是小春時，香泛泛，酒醺醺，一曲歌金縷。吾今已醉，解作醒時語。千里念重親，望家山、雲天盡處。深深發願，只願早休官，居顏巷，戲萊衣，歲歲長歡聚。
鳳棲梧·蝶戀花
作者：張綱
朝代：宋

五日小春休屈指。花發西軒，早已傳春意。應為高堂催燕喜。一枝得得來呈瑞。綺席初開雲幕邃。蘭蕙騰芳，人在蓬壺裡。壽酒滿斟那惜醉。錦囊行拜恩封貴。
鳳棲梧·蝶戀花
作者：張綱
朝代：宋

緩帶垂紅雙侍女。綵鳳銜來，秀色生庭戶。轉蕙光風香暗度。回眸綽約神仙侶。寡和清歌聲激楚。夜飲厭厭，勸我杯頻舉。只恐酒闌催暮雨。憑誰約斷陽臺路。
鳳棲梧·蝶戀花
作者：張綱
朝代：宋

老去光陰驚掣電。生長元豐，試數今誰健。多謝天公憐歲晚。清時乞得身閒散。憶昔生朝叨睿眷。臺饋頒恩，內酒當筵勸。今日衰殘歡意鮮。舉杯目斷堯天遠。
鳳棲梧·蝶戀花
作者：張綱
朝代：宋

雨洗軒庭迎晚照。黃菊才芳，未覺秋光老。怪底烘堂添語笑。姮娥此夜來蓬島。獻壽新詞誰解道。滿眼兒孫，著語皆爭巧。瀲灩金盃休惜釂。追歡不怕霜天曉。
鳳棲梧·蝶戀花
作者：張綱
朝代：宋

風動飛霙迎曉霽。銀海光浮，宴啟群仙會。騎省流芳誰可繼。尊前看取連枝貴。華髮衰翁羞晚歲。未報皇恩，尚忝專城寄。酒入愁腸應易醉。已拚一醉酬君意。
句
作者：張縝
朝代：宋

兩岸更無通步路，四時常有避風船。
奉陪安撫大卿登八陣臺覽觀忠武侯諸葛公遺像偶成長句
作者：張縯
朝代：宋

白帝城西魚腹浦，十月江平見津滸。
當年累石紛成行，此地卧龍經講武。
轅門外建嚴中權，列陣相承存後伍。
何人蛇勢識常山，未數魚麗矜鄭拒。
懸知精神貫金石，尚想號令嚴鉦鼓。
老兵料敵應疑生，川后澂波其敢侮。
向令赤伏有遺符，下睨皇州直指取。
云何遺跡司神明，獨靳豐功被寰宇。
高城置酒供臨眺，往事興懷增歎撫。
巍然王佐三代前，信矣名言照千古。
梅
作者：張縯
朝代：宋

向來懶不賦梅詩，禪榻忘機鬢已絲。
月戶忽逢雙玉立，春風又見一年期。
樓高縹緲明霜影，竹冷橫斜浸雪枝。
尚笑閒塵除未盡，暗香猶著夢魂知。
次袁說友巫山十二峰古風二十五韻
作者：張縯
朝代：宋

化工神偉開物姿，劖石萬仞不作癡。
巍峰聳立威鳳舉，急挾怒流奔馬遲。
隠然萬里形勝重，信矣四海遊觀奇。
天開匹練勢巀嶪，雲擁列嶂青參差。
輿圖悚視天設險，舟檝競與江東之。
何年宇宙此盤據，遠攬泰華宜肩隨。
胸吞雲夢盪物表，眥决飛鳥忘神疲。
元戎授任盛節制，列艦徑度羅旌旗。
天香來時滿衣袖，講殿幾日辭書帷。
詞源浩蕩春峽水，句律飄揚秋桂枝。
天門有路穿水去，筆力到古羣峰低。
遠參退之賦山囿，下陋樊川娛水嬉。
有神相宅理應爾，夢賦靡曼奚其爲。
流轉不根憐已久，高詠取正今逢時。
昔年飛輓忝將指，異境名言猶念茲。
大篇巨軸窺勝賞，赤甲白鹽神坐馳。
有從絕唱發奇偉，衆作絢采同彰施。
德風草偃閫以外，觀頌下轉江之湄。
甯須三年奏漢計，行復八彩瞻堯眉。
慈恩論契肯隔面，草堂枉駕欣解頤。
我方卧雲書自伴，公詠入相衣宜緇。
少須凋瘵盡撫摩，大賑廩粟歌噫嘻。
會看丹詔來北闕，更上岷嶺登峨嵋。
江山得助協嘉會，賡載歸寫明良詩。
萬安驛
作者：張縯
朝代：宋

勁兵重卒付胡奴，⿰區支雀⿰區支魚計自疏。
地入萬安知幾許，却憐此日始囘車。
諸丈賡示前章再次韻
作者：張縯
朝代：宋

桃李層層媚遠天，碧蕪映带綺成川。
英靈舊有凌雲賦，混一長看建武年。
老去無知經世用，夢歸欲問泝江船。
請君妙語驚頹懶，一笑詩壇酒社邊。
雲岩寺·其一
作者：張縯
朝代：宋

棟宇何年有，雲岩擁樹深。
山僧傳舊險，詩者有行吟。
雲影侵巾屨，江聲送古今。
荔枝何用數，撫字每勞心。
雲岩寺·其二
作者：張縯
朝代：宋

檻外滔滔水，岩前冉冉雲。
行人舟似葉，題墨蘚生紋。
歲月帆檣去，山川楚蜀分。
十年三艤棹，永愧北山文。
題三峽堂
作者：張縯
朝代：宋

羣山危立接雲天，一水東朝會百川。
泱漭堪輿無此壯，崔嵬疏鑿定何年。
千秋躍馬興亡夢，一點飛鳬上下船。
時有剛風來浩渺，起予高興九秋邊。
題沔州諸葛武侯廟
作者：張縯
朝代：宋

赤伏終休運，前營落大星。
皇王空禮樂，江漢閟英靈。
斷壟牛羊入，空山草木青。
經時須此牧，清淚灑泉扃。
寄友人
作者：張繹
朝代：宋

有客厭事事，潔身山之幽。
寒暑不相貸，乃有卒歲憂。
有生此有事，簡之成贅疣。
澄江本無浪，不如信虛舟。
六經力道要，無以利心求。
一朝與理會，萬境真天遊。
伊水正清泠，子行無滯留。
西風昨夜至，送子至中流。
落月灑殘夢，已看古岸頭。
我病强送君，是行良難儔。
異時清門下，誰識東陵侯。
書座右
作者：張繹
朝代：宋

凡語必忠信，凡行必篤敬。
飲食必慎節，字畫必楷正。
容貌必端莊，衣冠必肅整。
步履必安詳，居處必正靜。
作事必謀始，出言必顧行。
常德必固持，然諾必重應。
見善如己出，見惡如己病。
凡此十四者，我皆未深省。
書此當座隅，朝夕視爲警。
七言再詠
作者：張繼先
朝代：宋

醉倒尚誇雲液美，吟看尤覺羽毛輕。
松軒悵望情何限，竹檻留連興愈清。
水草遠含青翠色，野花仍吐細微英。
風來晝榻消殘暑，雨過秋蟬送晚聲。
仙境每看天路近，風騷不許世紛縈。
饒君先駕雲間鶴，顧我還騎海上鯨。
白帝氣剛群動肅，道人心正百魔驚。
共欣淡泊居林石，翻笑驅馳到市城。
溪上且同三笑樂，飲中要與八仙爭。
莫言酒量全輸我，會是詩名數石卿。
主簿治
作者：張繼先
朝代：宋

映盡朝陽與暮霞，苦無軒冕送塵沙。
舊聞靈草千年種，近有幽人一兩家。
彩鳳每來尋竹實，靈禽時復啄仙花。
偉哉往昔輕騰客，豈有心貪五馬車。
京師七夕率賦
作者：張繼先
朝代：宋

七夕風光豈易闌，一年一度巧相干。
不驚高處流星過，盡向今宵仰面看。
花月有情天闕冷，胭山隨分酒杯寒。
從茲肅肅秋陰後，却恐衣衾未復單。
京師夜坐懷渾淪庵有作寄之
作者：張繼先
朝代：宋

獨坐空廬靜可知，江城意味豈如斯。
君看鳳實初成處，自稱蟾華欲妙時。
酒興願同雲叟樂，風塵無取慶宗詩。
山中林壑虛明境，不得歸吟有所思。
仙巖寺
作者：張繼先
朝代：宋

依然仙迹倚巖開，真館何年竟草萊。
今日梵宮方得到，舊時玄鶴也飛來。
一條澗水琉璃合，萬疊雲山紫翠堆。
禪客夜深能共坐，滿窗明月正徘徊。
休歇歌
作者：張繼先
朝代：宋

休休休歇歇，休休歇歇無分別。
千般要妙萬般玄，只是教人各休歇。
既能休，復能歇，一切情緣皆斷絕。
饑餐渴飲困時眠，萬死千生沒交涉。
古聖賢，及明哲，一性綿綿周浩劫。
光明相照合真空，休歇之餘更無別。
地獄種，作冤業，六識熾然如火熱。
立我爭人昧休歇，甘受碎身并拔舌。
休與歇，真口訣，無愚無智無工拙。
從上師真只恁修，不遇知心誰肯泄。
休非休，歇非歇，大用現前無扭捏。
主張元化絕形蹤，囊括虛空超起滅。
亦無休，亦無歇，歇歇休休皆强說。
欲知真歇與真休，一輪皎潔中秋月。
傳度後作
作者：張繼先
朝代：宋

道人願力如天溥，度盡衆生方自度。
若還纖芥未蒙恩，我終不捨升天路。
元規道人覽予心說作頌見寄次韵奉答
作者：張繼先
朝代：宋

新文博不繁，披誦已清魂。
意在諸緣外，心爲萬法源。
猶龍誰可測，牧馬自微言。
三復難窮處，重來得細論。
公慕治
作者：張繼先
朝代：宋

一壇幽占萬松陰，意爲尋真特地深。
翳翳野雲披綠岸，時時疏雨灑青林。
真圖未落前朝手，短褐堪求古聖心。
鶴輦近過遊息處，桃花流水尚堪尋。
勉弟子還山頌
作者：張繼先
朝代：宋

昔劫因緣今劫會，昨日顔容今日改。
世間滄海盡桑田，慎勿重來呈傀儡。
北邙治
作者：張繼先
朝代：宋

滿壇明月化宮春，千古依依楊柳津。
碧沼不容生俗物，玉毫寧復示儔人。
幽尋已與三玄約，靜樂誰知一點親。
世外清遊堪準擬，輪蹄無跡輾香塵。
南鄉子
作者：張繼先
朝代：宋

久不上春臺。直待將身跨九垓。懶向人間深有謂，氛埃。難趁邪風傷聖胎。水欄映山齋。賞遍從容首自回。長謝故人書曲意，徽哉。贏得腰琴拂袂來。
南鄉子
作者：張繼先
朝代：宋

無奈這群迷。味色聲中若系羈。盡任改頭兼換面，何悲。不染伊時不管伊。春去又秋兮。莫遣空逾十二時。好把自然真妙旨，修為。塵事縈仍道甚希。
又省衣
作者：張繼先
朝代：宋

衣服貴適宜，冬裘與夏葛。
睠茲修行人，初不事精潔。
輕紗并麗帛，樣新價亦別。
每縑數千錢，拙工亂裁截。
些小未稱身，中心已不悅。
曾知有貧者，冬夏皆皮裂。
同石元規講鵾鵬偶書
作者：張繼先
朝代：宋

翱翔數仞間，何異九萬里。
大道蕩無名，無彼亦無此。
倬哉元規翁，斯言迨盡矣。
一物自太極，志士摽高擬。
鵬乎與蜩鳩，涉辯非至理。
有形相變化，不出六合裏。
飛躍涉程途，底用嘲遠邇。
迺識逍遙游，潀遠發玄旨。
講罷四窗閑，忘言空隠几。
同遊棲真聯句
作者：張繼先
朝代：宋

興爲棲真來，情因昔人動。
昔人道非孤，今人心乃共。
靜有物外樂，清無世間夢。
至論超形神，談歌徹巖洞。
野色雜茶甌，松聲入琴弄。
未可賦歸歟，更揭流霞甕。
和元規任從他歌
作者：張繼先
朝代：宋

任從他，儘教他，莫管他，他是他非柰我何。
盡日閑同方外友，高吟落筆如懸河。
世上無心結凡累，匣中有劍降陰魔。
長生已悟玄關旨，從教烏兔走如梭。
塵勞汩沒誠堪惡，孰肯飄蕩隨蹉跎。
靜處每思喧處事，到頭空自競噓呵。
任從他，儘教他，莫管他，但從元氣養沖和。
有時恣把丹書讀，無事閑尋玉軫歌。
我心非石不可動，任從俗論生乖訛。
松簪布褐且自樂，豈戀浮華張綺羅。
神爐交媾鍊金液，混乎湛湛而日多。
功行圓成共歸去，飄飄飛蓋拂霄河。
任從他，儘教他，莫管他。
和元規寄楊子寓真巖韵
作者：張繼先
朝代：宋

應到最高處，翹思上古人。
風來多柏子，雲去浄囂塵。
潯暑不到處，天花自在春。
仙蹤欲無著，流俗謾尋津。
和元規拂雲軒韵
作者：張繼先
朝代：宋

疏翠擁高軒，虛徐欲出雲。
兩楹清蔭共，一陣好風分。
偏映琴書席，難栖燕雀群。
主人憐直節，孰敢巧操斤。
和元規拜違
作者：張繼先
朝代：宋

纔到巍峨畔，還登翠碧重。
調青賡白雪，琴靜撫黄鍾。
履踐古人道，追遊仙者蹤。
自來多福力，相信各疏慵。
何處不爲樂，此心知所從。
還如一片月，掛在萬年松。
和元規見勉
作者：張繼先
朝代：宋

觀君詞語中，具引先賢事。
了然道在茲，不行而善至。
君今真至矣，奏樂求真知。
一言見吾子，固難盡於辭。
知君貫老莊，亹亹蹈大荒。
劇談玄中玄，豁落無邊旁。
有學必有待，不與諸魔對。
涉景若與知，何嘗訝譎怪。
疑論渙已釋，則信爲善士。
主善以爲師，天真坐可致。
人間猶論分，仙事宜任運。
有命終出倫，盍死即待盡。
大道非罔象，明明萬物上。
使我一聞知，應是快神爽。
休更論淺深，斯言盡誠心。
時哉且落魄，此語吾所欽。
傍聽亦笑嗤，不責於仁慈。
所幸異流俗，事物中思惟。
和張知縣省食費韵
作者：張繼先
朝代：宋

食饌不須豐，古人貴量腹。
一飽尚何求，八珍非所欲。
犀筯厭未下，但折平生祿。
造物賦人料，多少有數目。
更思途中殍，皆緣食不足。
莊叟重鵓食，此篇時一讀。
和渾淪庵超然即事韵
作者：張繼先
朝代：宋

自得逍遙趣，從來樂靜居。
水邊紅杏小，烟外翠篁疏。
有物真常應，忘形內本虛。
人間役塵慮，到此盡消除。
和答周提刑
作者：張繼先
朝代：宋

試於閑處尋閑境，松竹無言綠滿秋。
方外每煩勤下諭，山隅何幸偶來遊。
一簾芳草庭前長，千載遺書圯上求。
得請南還樂居此，清談深感聖恩優。
喜晴
作者：張繼先
朝代：宋

芍藥都零落，山泉遂有聲。
盡知春去晚，深喜夜來晴。
高柳拂簷浄，閑花照塢明。
松間携好酒，今日思方清。
大道歌
作者：張繼先
朝代：宋

道不遠，在身中，物則皆空性不空。
性若不空和氣住，氣歸元海壽無窮。
欲得身中神不出，莫向靈臺留一物。
物在身中神不清，耗散精神損筋骨。
神馭氣，氣留形，不須雜術自長生。
術則易知道難悟，既然悟得不專行。
所以千人萬人學，畢竟終無一二成。
神若出，便收來，神返身中氣自回。
如此朝朝還暮暮，自然赤子産真胎。
妙應大師往錢塘欲予贈行
作者：張繼先
朝代：宋

太真宮室上方新，歸去先垂紫詔人。
天目洞霄期過處，星冠應不冒風塵。
寄元規
作者：張繼先
朝代：宋

白日未中氣色明，玉壺興入西源行。
草堂羨我不共往，竹風爲汝致幽清。
寄林太守
作者：張繼先
朝代：宋

長生門戶誰不愛，只要自己下功大。
九宮臺上黄芽生，白玉池邊蟠桃在。
撞動天關鬼神伏，撥轉地軸陰魔敗。
河車搬上九重天，日月鍊成金世界。
對月分韵得清字
作者：張繼先
朝代：宋

碧霄澄徹素芒清，一片多情四海明。
花院空庭冷香裏，羽人心膽欲寒生。
平岡治
作者：張繼先
朝代：宋

千松萬竹蔭真祠，多少尋真不記歸。
枕石池臺全似古，穿雲溪澗一如飛。
玄猿夜久鳴寥閴，黄鶴風高入太微。
直自六天渾屏靜，聖功何代不皈依。
平蓋治
作者：張繼先
朝代：宋

昔人已去附龍鱗，神氣猶存錄籍真。
洞口記曾三拜日，雲間別是一家春。
釣絲無迹龜魚靜，樵客忘機虎豹馴。
金井未經新汲引，已無胸次一纖塵。
度清霄
作者：張繼先
朝代：宋

一更一點一更初。城門半掩行人疏。茅庵瀟灑一事無。孤燈相對光清虛。蒲團安穩身不拘。跏趺大坐心如如。月輪微出天東隅。空中露出無名珠。
度清霄
作者：張繼先
朝代：宋

三更三點三更中。煙開霧斂靜無風。月華迸入水晶宮。四方上下同一空。光明遍轉華胥同。千古萬古無初終。鐵蛇飛舞如流虹。倒騎白鳳遊崆峒。
度清霄
作者：張繼先
朝代：宋

二更二點二更深。宮鍾聲絕夜沈沈。明月滿天如寫金。同光共影無昏沈。起來閒操無絃琴。聲高調古驚人心。琴罷獨歌還獨吟。松風澗水俱知音。
度清霄
作者：張繼先
朝代：宋

五更五點五更殘。青冥風露逼人寒。扶桑推出紅銀盤。城門依舊聲塵喧。明暗二景交相轉。生來死去紛易換。道人室中天宇寬。日出三竿萬啟關。
度清霄
作者：張繼先
朝代：宋

四更四點四更長。迎午迸鼠心不忙。丹爐伏火生新香。群陰剝盡回真陽。金娥木父歡相當。醍醐次進無停觴。主賓倒置情不傷。更闌別去還相忘。
度清霄
作者：張繼先
朝代：宋

獨自行兮獨自坐。獨自歌兮獨自和。日日街頭走一過。我不識吾誰識我。人間旦暮自四時。玄中訊息不推移。覿面相呈知不知。知時自唱羅羅哩。
庵居雜詠九首·其一
作者：張繼先
朝代：宋

甓瓦完齊土壁堅，籓籬周匝沒疏穿。
人來謾笑無華旆，風雨須教安穩眠。
庵居雜詠九首·其七
作者：張繼先
朝代：宋

柴門雖謾不曾關，賓客從他自往還。
連日山寒聲影絕，蒲團危坐更安閑。
庵居雜詠九首·其三
作者：張繼先
朝代：宋

春蠶絲盡即生蛾，秋燕雛成不泥窠。
山雉經時藏窟穴，也能龍化入烟波。
庵居雜詠九首·其九
作者：張繼先
朝代：宋

鍾聲鼓聲朝夕鳴，茶烟炊烟先後生。
雲衣霞珮栖山客，兀兀窮年無一營。
庵居雜詠九首·其二
作者：張繼先
朝代：宋

庵前桃李春爭開，雪裏見花惟有梅。
莫謂枝梢有分別，根本自異非人栽。
庵居雜詠九首·其五
作者：張繼先
朝代：宋

南山雨過北山出，昨夜月明今日晴。
雲氣自舒還自捲，太虛萬古常清明。
庵居雜詠九首·其八
作者：張繼先
朝代：宋

晴日暖風時出游，冷烟凄雨便歸休。
雲還樵斧溪邊牧，不似畸人得自由。
庵居雜詠九首·其六
作者：張繼先
朝代：宋

莫羨庵居景物清，須知樂自苦中生。
山前盡日幽尋客，多說荒蹊不可行。
庵居雜詠九首·其四
作者：張繼先
朝代：宋

長松偃蹇不依林，枝榦高盤千畝陰。
昨夜酒醒風雨急，半空彷彿聽龍吟。
後城治
作者：張繼先
朝代：宋

近枕長河即化壇，擬超壇側到河干。
丹砂在地經冬暖，玉竹成林入夜寒。
水鶴應思冥象外，山翁愁不到眉端。
杖頭已指丹霞景，密有塵羅絡我難。
得請還山元規遠迓遂成山頌
作者：張繼先
朝代：宋

喜見石渾淪，忘言意獨真。
還尋石橋約，一洗客京塵。
香篆丹爐靜，詩篇彩筆新。
高霞不狐映，携手洞門春。
思青城翁
作者：張繼先
朝代：宋

一別青城翁，今經數旬朔。
天炎春氣闌，山花旋零落。
時時與攀慕，西眺步瑶閣。
無乃戀人間，笙歌正酣樂。
歸來方外儔，踐我綠巖約。
回照閃餘輝，芙蓉出金削。
恒甫以新茶戰勝因詠歌之
作者：張繼先
朝代：宋

人言青白勝黄白，子有新芽賽舊芽。
龍舌急收金鼎火，羽衣爭認雪甌花。
蓬瀛高駕應須發，分武微芳不足誇。
更重主公能事者，蔡君須入陸生家。
惜時芳·思歸樂
作者：張繼先
朝代：宋

虛心勁節爭蕭散。無冬夏、鉤闌側畔。霜風雪色沈沈晚。殘不了、細枝纖幹。情中意裡塵沙恨。試與聆、絃歌急慢。無嫌青翠開青眼。相看似、太原家慣。
憶桃源
作者：張繼先
朝代：宋

白雲堆裡採芙蓉。枝枝香豔濃。靈龜畔岸起祥風。樓高十二重。黃金殿，碧雲籠。丹砂透頂紅。神機運處鬼神通。清真達上宮。
憶桃源
作者：張繼先
朝代：宋

長生之話口相傳。求丹金液全。混成一物作神仙。丁寧說與賢。休嚥氣，莫胡言。豈知造化玄。用鉛投汞汞投鉛。分明顛倒顛。
懷鬼谷山思真洞天因詠以贈元規
作者：張繼先
朝代：宋

思真洞兮雲水深，道人居兮鬼神欽。
山花笑兮松竹陰，巖溜潺潺兮千古音。
何時一造兮清神襟，攀石蘿兮共笑吟。
戲吟
作者：張繼先
朝代：宋

落魄正當年，人皆笑我顛。
乾坤時運動，滄海渺無邊。
新荷
作者：張繼先
朝代：宋

敗荷已盡小荷圓，照眼含香尚忍憐。
月帝來尋青玉匣，金童立認碧銅錢。
已凝重露資清氣，何幸輕風掃淡烟。
遠有華峰全美在，花開般捧爛紅鮮。
晚步山間有作
作者：張繼先
朝代：宋

宿鳥頻來語，尋巢未得間。
小星明更近，高桂冷初攀。
拂露松都在，因風信未還。
豈無虛歇處，青及謝家山。
曬經
作者：張繼先
朝代：宋

遲日滿高臺，書囊雲錦開。
梅蒸陽氣透，林隠景光回。
尚究千神恍，高吟萬惡摧。
殷勤能啟秘，須仗出群材。
更漏子
作者：張繼先
朝代：宋

固元精，收聽視。物外身無此地。接子謬，季真非。無為翻有為。但心虛，教腹實。密與寥天為一。華陽洞，廣寒宮。人人方寸中。
更漏子
作者：張繼先
朝代：宋

是和非，雙打過。免共相魔生火。談有相，損頑空。齋居看望中。聖賢風，行處在。巧智爭如休賣。詩與酒，且乘閒。隨緣發笑顏。
更漏子
作者：張繼先
朝代：宋

誦真經，期萬過。未滅無明心火。宜回首，探真空。融怡淡漠中。自古人，何處在。謾記聲名沽賣。拋塵累，養清閒。瓊漿自駐顏。
書林管轄扇
作者：張繼先
朝代：宋

九鸞陪玉獸，八鳳薦金芝。
青童歌妙曲，玄女唱清詞。
書龍變軒事迺成頌白青城道伯
作者：張繼先
朝代：宋

一室絕塵埃，和風撼瑶竹。
滿几惟琴書，瀟然異塵俗。
時時操寸毫，節篆數囊籙。
或同務玄子，楸枰兩三局。
夜對隔林月，膝上奏神曲。
更深興未闌，徐徐啟緘軸。
好來青城君，雲開遠山綠。
望江南·憶江南
作者：張繼先
朝代：宋

楸枰靜，黑白兩奩均。山水最宜情共樂，琴書贏得道相親。一局一番新。松影裡，輕度幾回春。隨分也曾施手段，爭先還恐費精神。長是暗饒人。
望江南·憶江南
作者：張繼先
朝代：宋

秋夜事，月裡竹亭亭。清籟與誰喧池水，微風遣我下簷楹。圓缺若為情。終南道，累寄笑歌聲。丹闕夜涼通馬去，黃河天曉照舟橫。聯轡去還成。
望江南·憶江南
作者：張繼先
朝代：宋

西源好，人在水晶宮。長願玉津名濯鼎，恰如龍井到天峰。的的好遺風。清徹底，豈忤李唐隆。自浸巖前崖石潔，不籠天外嶺雲濃。澄徹瑩懷中。
望江南·憶江南
作者：張繼先
朝代：宋

西源好，仙構佔仙峰。一鶴性靈清我宇，萬龍風雨亂霜空。高靜太疏慵。天地樂，山水靜流通。行坐臥憐塵外景，虛空寂是道家風。非細樂相從。
望江南·憶江南
作者：張繼先
朝代：宋

西源好，冬日雪中松。攜手石壇承愛景，靜觀天地入清宮。恰似大茅峰。襟袂冷，琴裡意濃濃。吹月洞簫含碧玉，動人佳趣轉黃鍾。情緒發於中。
望江南·憶江南
作者：張繼先
朝代：宋

西源好，巖館鑿松厓。五斗洞前斟玉斝，半酣窗外撫金盃。無累自悠哉。青翠色，玉竹自新栽。風到莫來搖老木，雨霖時復洗圓苔。如此惱詩才。
望江南·憶江南
作者：張繼先
朝代：宋

西源好，幽徑不成斜。山谷隱連無改色，池塘空靜默無瑕。人釣水之涯。仙舫小，人慾盼君家。歸棹日回如覽鏡，放船星落似乘槎。風雨亂寒沙。
望江南·憶江南
作者：張繼先
朝代：宋

西源好，春日日初長。不看人間三月景，常思天上萬花香。幽賞一時狂。歌笑也，空洞大歌章。千景淨來風谷秀，三雲歸後月林光。沈麝似蘭香。
望江南·憶江南
作者：張繼先
朝代：宋

西源好，神洞自相求。傍水墾田流澗急，砍山開徑小花浮。蹤跡舊人留。忘萬物，爽氣白雲收。司命暫曾尋寢靜，紫陽真是步條幽。思繼此公遊。
望江南·憶江南
作者：張繼先
朝代：宋

西源好，秋景道人憐。時至自然天氣肅，夜涼猶喜月華圓。長嘯碧崖顛。須信酒，難別詠歌邊。是處伐薪為炭後，此時嘗稻慶豐年。童子舞胎仙。
望江南·憶江南
作者：張繼先
朝代：宋

西源好，迎夏灑炎風。紅錦石邊憐一派，老張巖上戀群峰。時得化龍筇。琴振玉，曉色倚梧桐。黼黻文章朝內盛，山川林木野亭空。朱火煥明中。
望江南·憶江南
作者：張繼先
朝代：宋

西源好，還向觀庭西。拚晚菊明方丈外，傍寒梅放六花飛。三鶴會同時。清淨宇，處一貫無為。戴月夜中仍是別，銜香原上不須迷。於此振衣歸。
望江南·憶江南
作者：張繼先
朝代：宋

西源好，雨霽斂紅紗。碧水靜搖招釣叟，綠苔寒迫起漁家。攜駕會春茶。風浩浩，錦蔭石屏華。濯鼎上方敲翠竹，轆轤西去碎丹砂。休問樂津涯。
望江南·憶江南
作者：張繼先
朝代：宋

西源好，龍首虎頭高。風雨每掀清宇宙，林巒長似湧波濤。吟詠有詩豪。成大樂，美稱適相遭。醮鬥清筵投羽札，啟元喜會執金刀。身淨隔紛騷。
本竹治
作者：張繼先
朝代：宋

有興來登最上山，真風長在可躋攀。
世間濁質能相信，雲外清遊豈肯閑。
怪石欲飛明落落，驚湍直下響潺潺。
尋常衆目應難見，雲擁真人暗往還。
橐籥歌
作者：張繼先
朝代：宋

休言大道無爲作，須向房中明橐籥。
過時不動片時閑，紫霧紅光亂灼灼。
青龍喜，白虎惡，赤蛇纏定烏龜殻。
縱然過得尾閭關，又被曹溪路隔著。
兩條直上絜丹田，决言上有三清閣。
閣下分明有玉池，內有長生不死藥。
依時下手採將來，服了蓬萊受快樂。
次御製賜于真人韵
作者：張繼先
朝代：宋

玉篆金章詠洞真，真中高妙孰能倫。
世緣撥去神常靜，精食休來甑已塵。
且爲聖明常讚化，未應栖遯便終身。
自循多幸因君命，得往琳宮見一人。
次韵上勉元規
作者：張繼先
朝代：宋

優游且消遣，認取本來人。
痛苦邊是妄，杳冥中有真。
煎煩徒自累，恬惔即長春。
君豈知予念，予身非子身。
次韵答趙尚書
作者：張繼先
朝代：宋

炎蒸時節別家山，霜雪如今却漸寒。
恨我虛名徒涉世，憶君高語共憑欄。
比因厭客連朝卧，長是援琴終夜彈。
已得明春歸去旨，預驚靈鶴整翎翰。
水調歌頭
作者：張繼先
朝代：宋

高真留妙訣，達士濟群迷。心清行潔，天人凡聖盡皈依。不在搬精運氣，不在飛罡躡鬥，心亂轉狐疑。但要除邪妄，心地合神祗。悟真空，離世網，絕關機。養吾浩氣，驅雷役電震天威。混合百神歸一，一念通天徹地，方始了無為。叱吒生風雨，玩世挾明時。
江神子·江城子
作者：張繼先
朝代：宋

彩雲樓閣瑞煙平。雨初晴。月朧明。夜靜天風，吹下步虛聲。何處朝元歸去晚，雙鳳小，五雲輕。落花流水兩關情。恨無憑。夢難成。倚遍闌干，依舊楚風清。露滴松梢人靜也，開寶篆，誦黃庭。
汪務玄降睡有作
作者：張繼先
朝代：宋

萬籟沉沉丹滿空，一枰初勝務玄翁。
金壺飲罷前村酒，玉軫閑歌太古風。
羨我無眠神已爽，笑渠貪睡意何濃。
回頭爲報孤雲道，清濁由來自不同。
洞仙歌
作者：張繼先
朝代：宋

孤峰絕頂，更無人能到。萬里虛空沒邊徼。正秋高景靜，霧掃雲收，風露裡，惟有月華高照。浮生紛過客，好天良夜，醉舞狂歌錯昏曉。有誰知、一性圓滿恆河，亙萬古、光明不老。競對月、論利與談名，全不想駒陰，暗催年少。
浩然子觀筇竹杖
作者：張繼先
朝代：宋

本是子猷園裏枝，今朝分取手中携。
自憐高節虛無物，野外山行得共伊。
減字木蘭花
作者：張繼先
朝代：宋

嚴寒冬月。前日陽生幾降雪。松柏凌霄。森聳庭中嘆後凋。昔人猶豫。身入山林深靜處。今古同符。好趁笙歌且自娛。
渾淪庵慶成
作者：張繼先
朝代：宋

高齋忽已慶成功，赤石蒼崖入眼中。
貞節由來拘世業，稚川隨處是家風。
紅金柜隠書尤祕，碧玉壺清酒不空。
崑閬歸期應可展，我來時欲笑歌同。
渾淪庵成翛然子親慶因以何字爲韵共酌聯句
作者：張繼先
朝代：宋

作室觀靈境，功成事若何。
琴書消日月，耕釣老烟蘿。
爲羨雲蹤遠，時將酒共過。
東巖開玉洞，西澗瀉銀河。
整珮思天柱，觀棋悟爛柯。
真情敦澹薄，世業信蹉跎。
絕跡求無累，澄心到不波。
渾淪甘宴息，真率謝澆訛。
塵穢千峰隔，風流萬氣和。
乾坤堪比壽，烏兔任如梭。
仙至不無讖，鶴來信有他。
煮茶留客話，種藥救民痾。
竹露延清蔭，蘭風動妙歌。
閑尋仙傳讀，靜把玉經科。
大道猶衣袂，囂塵自網羅。
有生如石火，移世以燈蛾。
欲入高仙調，毋教下鬼唆。
茅簷無一事，時復動吟哦。
湯明權挈家入道
作者：張繼先
朝代：宋

佳汝久虛淡，有才弗願仕。
雞犬白雲間，挈家從遊此。
所藴既超特，玄理可坐致。
倬哉明主命，不以奪我志。
一變江海才，總無塵土氣。
聞之旌陽令，拔宅脫凡世。
此事在精修，勉旃湯氏子。
滿庭芳
作者：張繼先
朝代：宋

心境雙清，古今同樂，勝緣休道無媒。天門高妙，應仗至人開。豈比尋常意緒，方寸地、不貯纖埃。仍須信，金堅石確，一志斷無回。真元，真可愛，真師真友，且喜無猜。就中更脫灑，不顧形骸。可是正容而悟，憑真趣、改易凡胎。神明會，塵纓世網，莫共話由來。
滿庭芳
作者：張繼先
朝代：宋

調理三關，安和四體，靜無憂擾相煎。太微冥契，元始語諸仙。玉宇重修妙典，西臺□、南嶽題篇。崇□好，身田在世，心向太清天。雲邊。曾降聖，金壇夜拜，高駕留連。論瓊華靈液，形與神全。形體須憑妙氣，神來舍、黃闕丹田。真精旨，明光輔相，天地保長年。
滿庭芳
作者：張繼先
朝代：宋

閒裡工夫，無中妙用，切休擬議參詳。龍降虎伏，真土自中黃。行動起居寢食，隨緣度、莫動真陽。歸根處，神凝脈住，玉界發天光。風高，鵬翼遠，水深舟運，物理昭彰。但明心是道，專役天罡。信口呼神招鬼，和暘谷、不是顛狂。痴迷者，風霆在手，應用反乖張。
漁家傲
作者：張繼先
朝代：宋

草草開尊資一笑。微生病苦隨緣了。友義交情如地厚。心相照。今人莫遣前人誚。燈火熒熒山悄悄。芝蘭佳氣松筠茂。得便盤桓塵世表。香初透。鄰雞且莫催清曉。
濜口治
作者：張繼先
朝代：宋

真真相襲養真材，萬木深沉一水迴。
珠逞夜明秋浪定，磬含霜韵曉霞開。
二仙已遠教誰遇，三粒還能待我來。
若遣青童驗輪跡，斷烟無影落蒼苔。
王局治
作者：張繼先
朝代：宋

座隅依約有餘香，威表如存動悚惶。
荀石並抽擎夭閼，金泉一带自汪洋。
因談妙有開迷逕，真指無何入故鄉。
季世孰能稽萬一，日隨諸境愈忙忙。
琴齋乃予舊居以琴名齋吾爲之也項先生與諸生居之談莊講老有佳趣向嘗造焉而憶往事乃亦有分勝多捄之處成詩呈項先生者書其實耳
作者：張繼先
朝代：宋

琴齋高致有真風，山閤延賓未折中。
來問死生非碌碌，爲談莊老肯匆匆。
喜今可與君還往，惜昨曾留客許同。
處士或將方寸比，斯人爲不殢焦桐。
白菊
作者：張繼先
朝代：宋

陶家籬下未開時，曾得西風借力吹。
月影夜深籠素艷，分明殘雪兩三枝。
示湯弟子
作者：張繼先
朝代：宋

子欲濟民非爲己，我貪修道不憂貧。
直須勉强方成業，只恐因循易老人。
禱雨應時喜而聯句
作者：張繼先
朝代：宋

何以慰黎民，山川朝出雲。
精誠動天地，丹懇在詞文。
南畝苗初槁，西郊雨已紛。
林巒添鬰鬰，草木共欣欣。
休怪芝田茂，其如羽服勤。
穹蒼豈私曲，流俗足妖氛。
途路塵埃息，軒窗暑氣分。
豐年慰農叟，盛德謝吾君。
枝潤驚林鳥，厨清絕楚蚊。
上真何以報，惟把寶香焚。
立秋之夕對酒成章粗遣清景以招佳詠
作者：張繼先
朝代：宋

閃閃秋光好，行行萬寶成。
松高孤鶴唳，竹密一蟬鳴。
大醉衣襟濕，空歌風度清。
腰琴宜更作，楚澤有餘情。
竹
作者：張繼先
朝代：宋

雨過江皋浄，風來庭檻清。
此君故人好，入夜聽秋聲。
答太守虞察院遊仙巖詩
作者：張繼先
朝代：宋

累年林下意何長，巖谷風霜亦備嘗。
俗客不曾交得到，達人應未以爲狂。
江亭昔造懷寧海，石屋今居似瀨鄉。
誰擬上饒新太守，却因朝謁到山陽。
簡元規泰定二公
作者：張繼先
朝代：宋

傍水弦歌者，當簷執卷人。
人心各有趣，天樂一何真。
畏日初交夏，閑花尚是春。
不隨寒暑變，只有劫初身。
翛然元規夜坐酌余德儒所惠酒因成聯句
作者：張繼先
朝代：宋

共飲名家酒，三杯亦未辭。
攄懷談道妙，舉筆賦新詩。
雖病仍牽率，爲歡信渺瀰。
疏星聯遠漢，綠水湛前池。
未及裴君句，慚教樂所知。
翛然清且慧，泰定默如癡。
有美新荷近，無塵皓月隨。
山風來細細，銀燭耿離離。
青眼便爲覽，朱簾莫下垂。
睡魔渾散釋，吟思愈清奇。
萬態付一笑，千春總片時。
此情能共適，得志任人嗤。
道重皆相契，心機獨耻爲。
瞿曇作良友，老聖是真師。
四海無餘事，諸公足自怡。
仙巖拏釣艇，雲錦種丹芝。
世俗爲無謂，吾人還有宜。
紅塵聊應跡，紫府去非遲。
終始懷觀子，友持愧伯慈。
功成當並駕，六合恣傲嬉。
酒厭高陽價，人懷中古情。
把杯聊共樂，對景發新聲。
十二分清氣，三千外世榮。
天真聊所適，俗禮莫相嬰。
蟬韵微微近，松聲宛宛生。
林風侵坐冷，山月照人明。
籟靜神尤爽，宵分氣尚橫。
星文玉燭煥，虎力紫亳輕。
得志非軒冕，游神必海瀛。
中元聊醉此，寓意笑虛名。
翫月翛然堂
作者：張繼先
朝代：宋

密林崇岫往留連，十載官非上士班。
赤帝御龍行末伏，嫦娥分月入深山。
關津洞遠干戈後，食息將安州里間。
今也柳堤真吏隠，清流華薄地寬閑。
聽元規琴
作者：張繼先
朝代：宋

萬物紛然在，渾淪聲不流。
昔人弦上取，今我意中求。
水激崖邊石，風高島上秋。
相看得真樂，天地共優游。
臨江仙
作者：張繼先
朝代：宋

自古清真靈妙降，安妃來就楊君。因緣冥會異常倫。仙風聊設相，真道本無親。惟有元規能訪問，深將此意相聞。大家宜賞綴新文。免教塵世士，誚笑上天人。
臨江仙
作者：張繼先
朝代：宋

莫怪精神都素淡，全諳千載松頭。羽人幽意苦相投。殷勤爭點寫，展轉動吟酬。況有咸陽兄弟事，教人聞見忘憂。我生曾是眷仙標。一從揮灑後，相繼未能休。
臨江仙
作者：張繼先
朝代：宋

蠢動含靈天賦與，逍遙性分元均。莫生異見亂吾真。只今中有主，渾與化為人。那更徽詞清徹底，輕埃欲染無因。惟應得此便凝神。百魔鹹息戰，六道永停輪。
自京還始來龍變軒覓故年幽致閑成長句粗寫虛心
作者：張繼先
朝代：宋

尋得故年香翠團，共將真賞倚闌干。
幾隨白日飛仙變，半爲今朝寶黑乾。
光冷未粘春物笑，影疏來趁月華看。
江南秋景猶繁劇，頼此一襟風月寒。
蒙秦治
作者：張繼先
朝代：宋

紫垣佳客有靈蹤，獨木爲橋處處同。
一自渾家參太極，更誰連步上青空。
檻前怪木冬長碧，巖下靈光夜久紅。
真澤不隨時世斬，出塵人世入神功。
蓮花
作者：張繼先
朝代：宋

淡淡紅生細細香，半開人折寄山房。
只緣清浄超塵垢，頗似風流壓衆芳。
虛空歌
作者：張繼先
朝代：宋

虛空蕩蕩無邊岸，日月東西互賓餞。
東賓西餞幾時休，生死場中如掣電。
本來真性同虛空，光明朗耀無昏蒙。
偶因一念落形體，爲他生死迷西東。
堪嘆世人全不覺，死即哀兮生即樂。
不知生是死根由，只喜東升怕西落。
東升西落理當然，休將情識相牽纏。
不信但看日與月，朝昏上下常周天。
生非來兮死非去，無有相因隨所寓。
六道輪迴浪著忙，真人止在虛空住。
真人住處無室廬，鄰風伴月同清虛。
莫謂靈光只些子，包羅法界無遺餘。
法界包羅大無外，密入纖塵小無內。
饑寒災禍不能加，物物頭頭歸主宰。
一堆塵土百年形，如舟泛水憑人行。
忽朝舟壞人登岸，枯木無主從沉傾。
莫腐莫回顧，萬水千江幾番渡。
這回到岸好焚舟，不須更說波濤苦。
有緣舟居不居舟，終不虞昨夜風雷撼山嶽。
虛空不動常如如，識得真空方不昧，古往今來鎮長在。
掀翻世界露全身，盡度衆生超苦海。
真空消息非頑空，縱橫變化無終窮。
聽我一歌空裏曲，鐵蛇飛上崑崙峰。
西江月
作者：張繼先
朝代：宋

蓬戶橫開岑寂，寒窗側映清暉。竹風偷入五香幃。還有好音相惠。須信毫芒可入，明珠胎裡忘機。宵征夜宴是和非。月府仙人無愧。
訪友不遇題
作者：張繼先
朝代：宋

庵裏人行庵外路，庵外人來庵裏坐。
遮頭茅草欠堅牢，年年風雨年年破。
詠窗
作者：張繼先
朝代：宋

無意殷勤遮皓月，有心特地隔紅塵。
從茲虛室長生白，占得桃源洞裏春。
詩一首
作者：張繼先
朝代：宋

白雲閑似我，我似白雲閑。
二物俱無心，逍遙天地間。
贈青城洞翁二首·其一
作者：張繼先
朝代：宋

神仙抱一養玄微，九載功成白日飛。
道在當人須順授，今朝何必祕天機。
贈青城洞翁二首·其二
作者：張繼先
朝代：宋

人間久矣喜相倍，道術參同豈吝哉。
他日功成果輕舉，爲吾天上作梯媒。
送九龍徐正之歸麻姑
作者：張繼先
朝代：宋

步衝晴雪過前灘，鶴跡雲蹤孰可攀。
也似來時無一物，却疑歸去是三山。
送于真人
作者：張繼先
朝代：宋

仰慕清聲實積時，前朝因幸拜彤闈。
稍瞻風致頻相見，又恨霜天遽告歸。
至德謾勞中下笑，高才須信古來稀。
自慚功行虧楊許，安得南真談太微。
送元規遊麻姑
作者：張繼先
朝代：宋

拂袖麻源景，飄飄逸興清。
不辭千里遠，獨步五雲輕。
自有琴書樂，應無世俗縈。
我慚阻追逐，回首謾馳情。
送正之法師
作者：張繼先
朝代：宋

道貌古昂藏，聲名萬里香。
紫霞衣縹緲，丹佩玉琳琅。
寂寞居巖館，殷勤詠洞章。
佇看功行滿，飛蓋上寥陽。
遊洞霄
作者：張繼先
朝代：宋

洞霄深處日棲真，仙子親曾此致身。
鳳闕有人來獻禮，溪聲山色愈增新。
運使徐中奉尋李隠者于本部因臨訪上清遂得煮茶款話至夜分乃散明目悅耳信有瑰偉崇高變通之論山川之秀亦有增明日分袂時宣和五年其略於是篇也
作者：張繼先
朝代：宋

西風初飄飄，白露仍瀼瀼。
有人浮大川，東巡抵饒陽。
實受九重書，因之訪丹房。
山氣龍虎明，青林雲表長。
與予適相值，議論清冰霜。
已暮更秉燭，坐偶新月凉。
玉蟾翳烟景，金飈扇天香。
影落如卿雲，爛然獻奇祥。
六合無異色，五峰同秋光。
錦袍謫塵世，騎鯨隔川梁。
君期踐玄約，緲緲空中翔。
還山
作者：張繼先
朝代：宋

長年京國甚羈囚，丘壑歸來始自由。
流水有聲如共語，閑雲無迹可同遊。
猿依松影看丹竈，鶴與蘆花入釣舟。
如此栖遲良不惡，紅塵何事辱鳴騶。
鄧程二子傳法於予清壇事畢賦詩以遺之
作者：張繼先
朝代：宋

不閉三天道，難回二子誠。
露章招有感，裂帛喜爲盟。
神劍一日試，法燈千古明。
內觀當自悟，至理本無情。
野軒偶書
作者：張繼先
朝代：宋

日月雙螢火，乾坤一鵲巢。
野軒有凉戶，誰敢等閑敲。
野軒歌
作者：張繼先
朝代：宋

四海鯨魚不足釣，縱使上鈎吾不要。
三島神仙不足誇，長生不死數如麻。
驚人名譽不足恃，萬古英雄一場戲。
些些富貴不足欣，何如野軒卧閑雲。
洞然劫火纖芥盡，此時睡著都不聞。
野軒野軒在何處，宇宙茫茫無入路。
十千仙子浪中潜，百萬摶鵬地底度。
此一軒，實奇特，神不知，鬼不測。
東徹西，南徹北，中心一竅塵沙國。
塵沙國界有微塵，一一微塵一真人。
一一真人一真源，威儀隊仗數亦然。
時人若見野軒叟，正眼一覷皆奔走。
呵呵呵，千古萬古野軒歌。
金丹詩四十八首·其一
作者：張繼先
朝代：宋

金鼎玄珠夜半功，紛紛五彩滿房中。
只爲日月交加合，却被龜蛇取次攻。
乍見容儀方恍惚，久看相貌即朦朧。
慇懃爲報陽人道，此箇真空不是空。
金丹詩四十八首·其一〇
作者：張繼先
朝代：宋

莫論仙骨莫求丹，此理玄玄有正門。
迷者少能知返本，教人藉此以爲根。
龜蛇大小宜頻給，日月精華且總吞。
只自明師分剖後，難爲荒野作丘墳。
金丹詩四十八首·其一一
作者：張繼先
朝代：宋

神仙妙用最難窺，學道多因慾道迷。
向此若能明水火，這回方得識東西。
真鉛莫把凡鉛雜，真婦休將世婦齊。
離坎自交身自泰，恁時方見是夫妻。
金丹詩四十八首·其一七
作者：張繼先
朝代：宋

周天火候誑凡人，胎息縈爲亦未真。
紫府聚金龍火種，崑丘走玉虎泉新。
三蓮折處分神力，一子生時出俗塵。
爲報忙忙求事者，真鉛真汞不離真。
金丹詩四十八首·其一三
作者：張繼先
朝代：宋

存神認取本來身，此理幽玄可學人。
無漏實成除有漏，迷津纔出是通津。
浮生難保千年壽，仙世輕翻萬劫春。
堪嘆茫茫迷路者，甘將神作北邙塵。
金丹詩四十八首·其一九
作者：張繼先
朝代：宋

勞生擾擾去如梭，火急修真逐鬼魔。
好把浮沉翻北海，莫將夢幻戀南柯。
甲庚鼎內金非少，卯酉壇中土亦多。
只自熒煌光一室，齋心服了脫微痾。
金丹詩四十八首·其一二
作者：張繼先
朝代：宋

黄芽至寶莫輕論，白雪通玄敢謾言。
不是野人藏祕訣，大都仙藥俗難吞。
浮沉卯酉玄分路，變化龜蛇別有門。
萬萬學徒無一二，浪稱道友滿乾坤。
金丹詩四十八首·其一五
作者：張繼先
朝代：宋

氣龍津虎不難分，下手須從神定門。
白雪鍊多齊日月，黄芽服久出乾坤。
四神鼎內堪逃死，五色漿中可返魂。
世上蜉蝣能幾許，莫將財色敗元根。
金丹詩四十八首·其一八
作者：張繼先
朝代：宋

崑崙宮裏紫金丹，不是仙材不可觀。
有分得餐延壽命，自然無戀免饑寒。
虎龍銅汞庚辛鼎，大小龜蛇太乙壇。
烹鍊一丸飛五彩，上天消息不爲難。
金丹詩四十八首·其一六
作者：張繼先
朝代：宋

急認浮沉水內金，若能烹鍊鬼神欽。
四神守衛神爐固，九轉工夫轉色深。
龍虎翻施雙入路，龜蛇騰焰兩邊侵。
但知五色紛紛起，滿室熒煌可照心。
金丹詩四十八首·其一四
作者：張繼先
朝代：宋

學佛回心又學仙，兩頭捫摸不能專。
大都錯路生迷惑，便見迷途易變遷。
得事只烹身上藥，癡心莫望火中蓮。
但能求己兼求命，休說三千與大千。
金丹詩四十八首·其七
作者：張繼先
朝代：宋

嬰兒頭上戴蓮花，詐僞迷人亂似麻。
不道修行從一鼎，却言般運有三車。
泥丸有路蒸方透，紫府無涯價莫加。
爲勸塵中迷路者，好尋元本莫咨嗟。
金丹詩四十八首·其三
作者：張繼先
朝代：宋

流俗紛紛不悟真，不知求己却求人。
只貪世上無窮色，忘却人間有限身。
鼎內藥成堪益壽，水中金盡化輕塵。
北邙山下纍纍土，總是人間不了民。
金丹詩四十八首·其三〇
作者：張繼先
朝代：宋

幸得修真趣理深，勤勤烹鍊水中金。
若知紫府蓮堪種，始信崑崙路可尋。
日月合來光上下，白青交後彩浮沉。
自從得此真消息，榮辱人間總不侵。
金丹詩四十八首·其三一
作者：張繼先
朝代：宋

少年何事學詩書，爭似求真保玉壺。
更不勞神遊赤水，只知存性養玄珠。
鼎中日月何人有，爐內丹砂世所無。
人笑此中多寂寞，此中寂寞與人殊。
金丹詩四十八首·其三七
作者：張繼先
朝代：宋

九真山上接樓臺，日月浮生紫氣堆。
北海下生金芍藥，南溟宮産玉攻瑰。
三清門戶三田奧，九轉工夫九轍回。
當此鍊成無價寶，從教人笑我癡騃。
金丹詩四十八首·其三三
作者：張繼先
朝代：宋

三清門戶出無猜，自是凡夫不肯來。
月魄日魂爲道路，虎泉蛇火作梯媒。
三田勤固元精種，一鼎堅牢後却開。
無質自然生有質，真胎能解結靈胎。
金丹詩四十八首·其三九
作者：張繼先
朝代：宋

鼎中大藥世難知，日月雙投姤不迷。
未必妙光方火棗，始思玄理號交梨。
溶溶朱粉飛雲遠，湛湛神輝滿室齊。
一紀烹煎纔得了，便乘鸞輅上天梯。
金丹詩四十八首·其三二
作者：張繼先
朝代：宋

既悟今生與後生，何須苦苦强談禪。
華池水號昇天藥，金鼎蓮爲出世筌。
下乎始知深妙妙，功成方見理玄玄。
自從一得明師指，始信雲車出俗廛。
金丹詩四十八首·其三五
作者：張繼先
朝代：宋

塵寰道友萬千人，幾箇虛名幾箇真。
不悟汞鉛爲至寶，却將爐竈學燒銀。
內中採藥方端的，外裏求丹謾苦辛。
何況迷途有迷者，不爲自誤誤他人。
金丹詩四十八首·其三八
作者：張繼先
朝代：宋

擾擾尋師苦苦忙，但求神水是仙鄉。
熒煌一鼎鎔金汁，燦爛三田湛玉漿。
夜半只知真火焥，房中不覺彩霞光。
超凡一粒真堪重，始信蓬萊去路長。
金丹詩四十八首·其三六
作者：張繼先
朝代：宋

九真山下有華池，此水延年世不知。
金橘生成光色透，彈丸小大彩霞飛。
送歸北海深藏密，般上南溟事怪奇。
只候此中功力就，黄雲片片擁嬰兒。
金丹詩四十八首·其三四
作者：張繼先
朝代：宋

絳橋行氣總爲非，自是凡夫著相迷。
北海鼎爐分造化，南溟宮殿合天倪。
虛無只就還丹力，恍惚身成妙道齊。
若向浮生能見得，浮生只可比醯雞。
金丹詩四十八首·其九
作者：張繼先
朝代：宋

擾擾浮生一夢間，幾人回首鎖三關。
黄婆壓定分全易，白虎飛來投下難。
朱雀入爐三畝靜，黑龜伏鼎一生閑。
昭昭妙理余知得，只欲藏機隠舊山。
金丹詩四十八首·其二
作者：張繼先
朝代：宋

假法人間有萬般，君宜求取紫金丹。
崑崙山上樓臺聳，北海爐中龍虎攢。
此箇藥中爲貴寶，將來鍊就作天官。
玉皇數下金玄詔，始信雲衢去不難。
金丹詩四十八首·其二〇
作者：張繼先
朝代：宋

貪著浮名浮利身，不思光景走頻頻。
只貪眼下紅顔好，不覺頭中白髮新。
藥鼎堅牢延壽命，情思放恣損天真。
勸君求取金丹訣，養箇嬰兒脫俗塵。
金丹詩四十八首·其二一
作者：張繼先
朝代：宋

瞥然光景幾時休，出入輪迴去復收。
只爲貪癡緣底事，不思清靜學真修。
虎龍便是昇天駕，鉛汞元爲出世舟。
多少神仙哀俗輩，故留丹訣救凡流。
金丹詩四十八首·其二七
作者：張繼先
朝代：宋

子真壇下紫微邊，深夜風光俗好傳。
不道求鉛堪益壽，却言藥物可延年。
仙丹未必離身內，人意何須立戶前。
或是山精迷弄汝，故將雜色等閑看。
金丹詩四十八首·其二三
作者：張繼先
朝代：宋

勞生擾擾疾如風，急殺三彭及五蟲。
不使狐狸侵藥竈，須教龍虎守真空。
鼎中寶物時添火，腹內嬰兒貌轉豐。
善女善男尋此語，莫貪花酒墮迷中。
金丹詩四十八首·其二九
作者：張繼先
朝代：宋

金丹換骨不相欺，大抵凡流性易迷。
若使赤蛇騰海北，自然玉兔走天西。
栽蓮使者行真水，種火龍王啟大蹊。
好向此中尋搗鍊，飛騰只在一刀圭。
金丹詩四十八首·其二二
作者：張繼先
朝代：宋

乘龍駕鶴不須驚，此是金丹一粒靈。
五色雲龍騰海底，九回風虎到天庭。
瓊花合處看壬癸，紫府交時藉丙丁。
此理要明非下士，除非名是少微星。
金丹詩四十八首·其二五
作者：張繼先
朝代：宋

阿爾多淫上帝嗔，罰爲狐獸尾隨身。
只言五百年方變，豈謂三千日化神。
雷火不知何處用，犬牙同此作教親。
冤魔眷屬狐狸肖，變化妖容惑幾人。
金丹詩四十八首·其二八
作者：張繼先
朝代：宋

真鉛真汞最堪憑，此理昭昭却少行。
白虎鼎中成玉液，螣蛇宮裏養金精。
坎男離女分三位，日月東西合一程。
若向此中尋得路，嬰兒相貌自然成。
金丹詩四十八首·其二六
作者：張繼先
朝代：宋

劉晨阮肇事多非，今日憑君子細推。
謾使仙宮由色慾，却將紫府貯姦欺。
洞中清浄難容雜，穴裏幽冥易變奇。
大是世人迷不悟，幾人喪命爲狐狸。
金丹詩四十八首·其二四
作者：張繼先
朝代：宋

大都奇怪惑人深，一見邪淫便動心。
只是欹傾身內寶，何能堅固水中金。
天堂有路無人到，地獄無門衆却尋。
寄語世間男女道，收蹤火宅隠山林。
金丹詩四十八首·其五
作者：張繼先
朝代：宋

堪笑愚人被色縈，擬將呼吸要留精。
神仙清靜方爲道，男女腥膻本俗情。
穢濁豈堪充上品，還丹方可保長生。
房中之術空傳世，迷殺寰中多少人。
金丹詩四十八首·其八
作者：張繼先
朝代：宋

火急尋師指水金，依時用火採浮沉。
九回照見如來相，一紀方開處士心。
虎駕輒翻鉛易就，龍車推轉汞難禁。
自從飲著醍醐酒，便覺身居紫府深。
金丹詩四十八首·其六
作者：張繼先
朝代：宋

採陰丹法起何時，後漢劉晟亦自迷。
不免輪迴歸復道，豈將淫慾益愚癡。
狗豬行狀稱爲妙，神鬼陰謀不可欺。
爭似無爲清靜道，一爐金就養嬰兒。
金丹詩四十八首·其四
作者：張繼先
朝代：宋

不覺年年撚指過，急如催浪轉長河。
鼎中日月知人少，世上陰陽識者多。
盡爲資財損真性，皆因女色逐流波。
□□半有歸泉路，忍把真元亂鬼魔。
金丹詩四十八首·其四〇
作者：張繼先
朝代：宋

隱跡人間數十年，不令衆覺種丹田。
五行聚會生俄爾，一顆圓明出自然。
湛湛神爐開白雪，依依鉛鼎瀉紅蓮。
近來不覺浮名起，多被人來叩妙玄。
金丹詩四十八首·其四一
作者：張繼先
朝代：宋

金丹餌了骨毛輕，便覺蓬萊去有程。
澄湛藥爐分玉粉，凄凉氣海徹三清。
崑崙宮殿年年聳，紫府樓臺日日成。
只此便乘雲鶴駕，笑人笑我學長生。
金丹詩四十八首·其四七
作者：張繼先
朝代：宋

莫嫌野客漏機微，要接仁人至上蹊。
悟者便從言下悟，迷途終是意中迷。
甲庚一判龍歸左，卯酉雙投虎在西。
若見玄玄玄裏事，不離真箇是夫妻。
金丹詩四十八首·其四三
作者：張繼先
朝代：宋

忍辱多多日苦辛，閉門又被鬼偷精。
不知牢鎖丹田固，爭奈魂狂紫府傾。
陽氣旋衰難保壽，陰邪浸長易消兵。
勸君火急尋師去，莫爲冤魔破道情。
金丹詩四十八首·其四二
作者：張繼先
朝代：宋

學道多多少悟真，真成便見自家身。
三田有路縱橫去，萬類無緣變換因。
土內養金金色重，鼎中進火火功新。
若於財色全無動，便是蓬萊洞裏人。
金丹詩四十八首·其四五
作者：張繼先
朝代：宋

人有金丹可返魂，常流迷道不知吞。
朱禽若啟巖前地，白鹿須投海底門。
欲得必先調氣馬，由來宜急鎖心猿。
善男善女尋真訣，莫把形容化土墳。
金丹詩四十八首·其四八
作者：張繼先
朝代：宋

我身我命與天齊，只得金丹便出迷。
靈質長來居玉殿，聖胎生就步雲梯。
蜉蝣世界何須戀，螮蝀衣裳不必携。
烹鍊雖然勞日月，出塵宜假一刀圭。
金丹詩四十八首·其四六
作者：張繼先
朝代：宋

靜坐焚香念念中，念中須見己形容。
生成本藉鉛中汞，變化端由火裏龍。
二八莫辭頻採造，一三還用苦交衝。
此中有路通天去，可把塵蹤繼赤松。
金丹詩四十八首·其四四
作者：張繼先
朝代：宋

只見神爐當子夜，豈知火力散陰邪。
忽於金鼎凝寒玉，倏爾真身現彩霞。
沆瀣露中分白雪，華池水內養黄芽。
此中便見真消息，莫浪驅馳覓鹿車。
錢塘
作者：張繼先
朝代：宋

幾萬人家水繞城，白雲開處見丹青。
地連金色三千界，山映瑶峰六尺屏。
曉凭闌干披宿露，夜收簾幕透寒星。
浙江風物端無賽，半擬蓬萊半洞庭。
錢塘有作
作者：張繼先
朝代：宋

紅霞映朱欄，白雲隠青山。
塵中人不到，雙鶴舞柴關。
瑶琴一曲詩數篇，山童煮茗爐無烟。
爲思塵世去遊樂，一別洞天今幾年。
湘江江上月初白，湘浦浦邊風色清。
斷腸聲咽玉笛碎，愁殺霜堤多少情。
人生總浮雲，仙家依舊春，歸去來兮樂吾真。
鍊丹巖留題
作者：張繼先
朝代：宋

鶴來松有客，苔去石無衣。
黄金浮世在，白髮故人稀。
鍾
作者：張繼先
朝代：宋

金晶鑄就斗星懸，掛向瓊樓知幾年。
好是五更殘夢裏，一聲敲透白雲天。
雞
作者：張繼先
朝代：宋

雞德靈居五，峨冠鳳彩新。
五更大張口，喚醒夢中人。
雲臺治
作者：張繼先
朝代：宋

漢朝人與道翱翔，是處遺蹤屬靜方。
烟外桃花非俗種，風前柏實有餘香。
杖穿翠靄通深窅，舟駕洪波入渺茫。
千八百年三十代，雲臺空碧珮琳琅。
青城洞陽大人
作者：張繼先
朝代：宋

青城老洞翁，名籍丹臺上。
日日誦黄庭，感得祥雲降。
靖通庵歌
作者：張繼先
朝代：宋

吾結草庵山之中，旁人笑我名靖通。
都來方寸閑田地，大包世界同虛空。
我庵非通亦非靖，玲瓏八面無形影。
盈虛消息任天機，庵內主人都不省。
有時風雪三冬天，山前盡日無人烟。
頑空墨黑晝如夜，庵中光耀長周圓。
有時風雷平地起，山沉江湧流雲氣。
龍吟虎嘯萬形喧，庵內情緣無止起。
環庵松竹連天青，冬不悴兮春不榮。
人來謾笑庵居苦，徹骨貧來徹骨清。
清貧生理十分好，翻憶朱門多餓殍。
君能認得自家珠，終身豈羨他人寶。
庵似身兮主似心，欲明庵主須參尋。
馿胎馬腹河沙夢，那知鐵鑛藏精金。
高著眼睛速下手，只今覓取無中有。
言窮理絕妄緣空，無毛獅子撩天吼。
庵前大厦皆蘧廬，知音有幾同庵居。
若非捩斷縣崖手，誰解伊邊認得渠。
閑中有樂無人識，靜處工夫閑裏得。
自然妙用自然真，向上神仙皆此出。
浮手短景甚悠悠，一切庵壞便須休。
溥勸吾門諸學者，不昧此庵須早修。
靜室偶書
作者：張繼先
朝代：宋

貧有清風明月，富無紅粉膏脂。
子午鳳朝元始，去來雷電相隨。
題崇仙觀知足軒
作者：張繼先
朝代：宋

此性本無一物，涓水亦自圓明。
借問先生足處，軒前月白風清。
題度儀堂四首·其一
作者：張繼先
朝代：宋

屢賞中秋月，山堂亦悵哉。
暫居行百日，常覺近三台。
大木聲深夜，脩篁蔭靜階。
倘非能自度，何以見歸來。
題度儀堂四首·其三
作者：張繼先
朝代：宋

驟爾升堂者，同乎白日仙。
崇深鄰聖像，超卓愧吾年。
微月兼寒露，喬松間野田。
宮成方數載，猶使扣鍾錢。
題度儀堂四首·其二
作者：張繼先
朝代：宋

近戶皆林杪，元非粧點成。
山中行不遍，雨後看尤清。
桃向天邊種，雲從嶺上生。
不通雞犬到，時聽度鸞笙。
題度儀堂四首·其四
作者：張繼先
朝代：宋

正向西窗處，兩峰蒼翠排。
白雲清晝入，玄鶴幾時回。
剪厭如毛竹，鋤嫌繞砌苔。
有時不開戶，烟雨蔽陽臺。
題沖虛堂
作者：張繼先
朝代：宋

養其沖氣以全生，栖息虛堂只數楹。
南浦道高坊號美，太微風暖木蘭清。
百章爲愛青林密，三體應書老子成。
未有紫宸朝覲日，雨餘幾處白雲輕。
題濯鼎泉
作者：張繼先
朝代：宋

幾千年浪碧澄澄，對景難忘我祖情。
樂就也知曾借力，軒成方見不辜名。
題皇仙寶積觀
作者：張繼先
朝代：宋

仙去仙人往結廬，我來自喜駐雲車。
秋陽今日七月九，花蘂長春千載餘。
一派松前流水出，數行沈約戲題書。
圍棋注酒餐蓮實，聊復有無談太初。
風入松
作者：張繼先
朝代：宋

深耕易耨寸田中。看真個英雄。夜來猶上星臺望，全不厭、水綠雲紅。便是清交素友，頻相視、笑晴空。玉階瑤甃翠重重。帶萱草蔥蔥。流霞盡飲何辭醉，更休數、塵裡千鍾。曉夜朝元去也，怎忍舍、大夫松。
題鎮戎軍廳壁
作者：張繼常
朝代：宋

夜聞磧外鈴聲苦，曉聽城頭畫角哀。
不是感恩心似鐵，誰人肯向此間來。
謫袁州寄子美
作者：張群
朝代：宋

去年醉到江花老，憂患相寬獨與君。
今日天涯又春色，却尋高處望吳雲。
青紅染出化成寺，羅縠翻開秀水紋。
風物感人音信少，眼前雙燕謾紛紛。
謫袁州道中寄蘇子美
作者：張群
朝代：宋

憶昨共繫吳門舟，我獨千里君獨留。
江花粲爾不同醉，野月娟然增此愁。
談笑還令舌本强，詩篇頓覺筆鋒柔。
滄浪書信無消息，鴻雁來時數舉頭。
憶秦人洞
作者：張翠屏
朝代：宋

溪上桃花無數開，花間秋水綠於苔。
不因漁父尋源入，爭識仙家避世來。
翠雨連雲流玉洞，丹霞護日抱瑶臺。
幔亭亦有紅橋約，問我京華幾日回。
薛嶺
作者：張翥
朝代：宋

衣冠陳氏族，桃李薛公園。
場老遺文古，巖僧舊跡存。
苔磯荒磧岸，金榜勒瑶琨。
已憐松特異，尤喜石能翻。
題畫竹石
作者：張翼
朝代：宋

嗟彼鳳去，空餘虎蹲。
竹不可食，石不能言。
余自天禧元祀解宥密之職首治是邦越期月而移蒞他郡于今八載復領藩政再踐殊館仰廟貌□如昔感威靈而長在强抽鄙思以紀歲華
作者：張耆
朝代：宋

雄屏口分寄，珍祠倏再臨。
翬飛叢宇峻，龍濩洑淵深。
蘋藻羅清薦，金匏合雅音。
風旌翻鳳蜺，晨炷燎榆沉。
麝墨披新刻，塵籤認舊吟。
樂遊情未足，殘照下西岑。
九折巖·其一
作者：張聲道
朝代：宋

池繞九巖邊，鴛鴦自在眠。
圓荷浮簇簇，翠葆靜涓涓。
霑足三春雨，清和四月天。
庭空無一事，真樂付詩篇。
九折巖·其二
作者：張聲道
朝代：宋

酒送鍾聲隨晚照，雨添竹色薦新凉。
欄干燭影水波靜，簾捲杯深荷度香。
送僧歸護國寺
作者：張肅
朝代：宋

去謁吾君遇太平，太平明主重南能。
不關名利真開士，却返林泉伴野僧。
御賜白金爲長物，身歸青嶂策枯藤。
只應待到天台日，齋炷檀烟定有燈。
鄉飲酒唱和詩
作者：張肅
朝代：宋

位分南北與東西，曠典纔修俗頓移。
樂合鸞皇下庭宇，觶揚虎蜼伏樽彝。
頭顱如許堪殊席，筋力無多奈縟儀。
敢昧邦君明德意，後知方遣負先知。
丹霞巖
作者：張自明
朝代：宋

玉玲瓏外玉崔巍，曾與三賢識面來。
自有此山纔有此，遊人于此合裴回。
和方信孺題雲崖軒
作者：張自明
朝代：宋

萬里風煙倚瘦藜，湘南曾自一登陴。
雲崖知在宜山麓，水月傳誇古洞奇。
四字丹書無夢見，千峰蒼玉有誰詩。
門前繫馬松陰下，鴉背斜陽影屢移。
棲霞洞
作者：張自明
朝代：宋

玉洞沉沉鎖碧虛，月華曾伴日華居。
刀圭影觸金丸彈，蟬蛻形留錦鯉魚。
舊隠已荒三徑草，仙人忽授數行書。
丹霞自有棲真處，十里松風可跨馿。
水月洞
作者：張自明
朝代：宋

癸水江頭石似浮，銀河影裏月如鈎。
無人弄杵看蟾兔，有客乘槎訪斗牛。
自古鵲橋傳七日，何年桂子落三秋。
金輪待欲長無缺，玉斧仍須妙手修。
清秀山次韻
作者：張自明
朝代：宋

甲子循環各一時，又逢青犬護巖扉。
金墉城鎖瑶池苑，蒼玉樓鋪錦地衣。
萬里西風生木末，數聲湘竹叫雲歸。
明朝天上秋期近，問訊河邊織女機。
白龍洞
作者：張自明
朝代：宋

白龍洞口白龍臺，一俯南天眼豁開。
蒼壁漫題三數字，後人還笑我曾來。
觀邸報
作者：張自明
朝代：宋

西風颯颯雨瀟瀟，小小人家短短橋。
獨倚闌干數鵝匹，一聲孤雁在雲霄。
遊朝陽洞次孫機宜韻·其一
作者：張自明
朝代：宋

綠野年來喜有秋，行春到處小淹留。
朝陽亭上初披霧，水月巖中更枕流。
竹徑不容周俗駕，桃蹊還泊晉漁舟。
遨頭自愧非元老，濫總師干乏壯猷。
遊朝陽洞次孫機宜韻·其二
作者：張自明
朝代：宋

乘軺初至憶前秋，豈意持麾尚此留。
立屋得僧成宴喜，遊山如謝欠風流。
勸酬同把菊花盞，來往自操蓮葉舟。
向晚洞門煙漸鎖，祗應歸興更宜猶。
遊華景洞
作者：張自明
朝代：宋

拂破蒼苔覓舊題，五言覓得晚唐詩。
巖光人憶遺名好，華景天開一段奇。
鐵鎖掣關躔壁壘，玉梯穿路透瑶池。
古心未展閒游戲，慙愧平生華子期。
龍隠菴
作者：張自明
朝代：宋

南山山北北山南，一洞中分路口三。
孤鶴叫雲聲自遠，懶龍慳雨睡方酣。
襄公淡墨留蒼壁，太史高風拂翠嵐。
百尺巖前清絕地，道人先我著茅菴。
化龍閣
作者：張至龍
朝代：宋

鎸滿留題屋柱間，風吹醉面不知寒。
漁舟撐出垂楊岸，驚鷺銜魚過別灘。
北津
作者：張至龍
朝代：宋

獨立長橋喜近城，半闌斜日又催行。
船過別浦波痕沒，堠立當塗里界明。
古木雲邊僧住處，落花風裏鳥啼聲。
青山莫道渾無事，日與行人管送迎。
古別離
作者：張至龍
朝代：宋

扶上花驄酒半醺，望沉鞭影暗銷魂。
離情恐被行人覺，背拂菱花補淚痕。
吊蝶
作者：張至龍
朝代：宋

數日偎紅翅力慵，化成長夢別春風。
却憐蟻爲埋香玉，舁入殘花土穴中。
喜楊琴隠至
作者：張至龍
朝代：宋

世塗多不平，擇地度吾生。
風靜花遲落，雲移月倒行。
自抄閑作改，客借古琴評。
凡事虛空裏，何勞苦著情。
塞上曲
作者：張至龍
朝代：宋

匣裏干將午夜鳴，碧油幢下夢魂驚。
沙場燐火風吹起，半在骷髏眼底明。
子期臺
作者：張至龍
朝代：宋

拾葉題詩愧不才，袖遮微日上層臺。
山僧分我松陰坐，隔岸花香渡水來。
宿易沖妙道院
作者：張至龍
朝代：宋

松髮經寒亂不梳，夜來風減屋茆疎。
吟邊凍指僵如鐵，袖裹枯筇畫雪書。
宿靈巖
作者：張至龍
朝代：宋

樹杪鍾樓出半層，佛牀黠鼠弄殘燈。
五更石上僧猶定，頭滿清霜喚不譍。
寄寶林僧
作者：張至龍
朝代：宋

磨折英雄輩，無停日月梭。
達人愁夢少，明主直言多。
藥試單方驗，碑評近本訛。
吟成無愛者，寄與病僧哦。
寄胡竹洲
作者：張至龍
朝代：宋

野菜生根土亦香，寒林晴久漏春陽。
山臨古畫開當戶，蝸學名書篆滿牆。
密竹旋刪嫌礙月，青柑遲摘待經霜。
兒童閑取池頭水，剜破琉璃綠一方。
寄苕川故人
作者：張至龍
朝代：宋

千古長情祇翠岑，休談點石化黄金。
秋來國事方嘗膽，病後禪機忽上心。
老眼看書嫌字細，乾喉飲酒喜杯深。
幾回空檢斑衣篋，望斷白雲天外陰。
寓興十首·其一
作者：張至龍
朝代：宋

孤燈照長夜，膏盡燈影滅。
劃見窗戶間，鮮鮮有明月。
寓興十首·其一〇
作者：張至龍
朝代：宋

十年插柳枝，今與高樹齊。
垂條綠春風，上有流鶑啼。
寓興十首·其七
作者：張至龍
朝代：宋

草蟲設細網，小穽不可見。
日日朝露中，群白草間現。
寓興十首·其三
作者：張至龍
朝代：宋

東日照瓦霜，西嚮界餘白。
莫言日不到，日光來未及。
寓興十首·其九
作者：張至龍
朝代：宋

夏月灌鞠根，見花在秋日。
先時不施工，臨花已何及。
寓興十首·其二
作者：張至龍
朝代：宋

日夜江水流，不海水不止。
孰謂流去者，不是海中水。
寓興十首·其五
作者：張至龍
朝代：宋

種鞠一百叢，九月開盈枝。
莫言無好花，好花開較遲。
寓興十首·其八
作者：張至龍
朝代：宋

高風吹秋霜，庭前百草死。
誰知草有根，昨夜東風起。
寓興十首·其六
作者：張至龍
朝代：宋

庭前無繁植，疎竹附梅坡。
雖然無巨蔭，明月飛來多。
寓興十首·其四
作者：張至龍
朝代：宋

遲月上深夜，新蟾不終夕。
何如月圓時，通宵照無極。
山礬花
作者：張至龍
朝代：宋

漫山白蕊殿春華，多貯清香野老家。
頻向風前招蝶使，密通家籍省梅花。
峽口
作者：張至龍
朝代：宋

峽深猶有路，泉遠不知源。
禽學鄉談語，山填野燒痕。
晚風樵笛塢，春日酒旗村。
茆舍人耕罷，鳬雛浴水渾。
巴嶺
作者：張至龍
朝代：宋

處處柴門掩半邊，鶑啼綠樹隔炊煙。
竹梯閑倚柔桑畔，定是人家蠶正眠。
採蓮曲·其二
作者：張至龍
朝代：宋

拗落圓房響釧金，背人細數子藏深。
不嫌到手多尖刺，祇怕傷人有苦心。
採蓮曲·其六
作者：張至龍
朝代：宋

荷葉籠頭學道情，花妝那似妾妝清。
雙雙頭白猶交頸，翻笑鴛鴦不老成。
擬韓偓體
作者：張至龍
朝代：宋

一聲阿鵲顫鸞雙，學調新詞未得腔。
拜了夜香郎喚睡，旋收鍼綫背銀釭。
晚步寄劉澂齋
作者：張至龍
朝代：宋

縱橫屐齒印蒼苔，夢筆山高翠作堆。
日带晚光歸海去，風傳秋信下天來。
竹開小路通螢過，松守空巢待鶴回。
蚋甕乾坤還自樂，何須金屋玉樓臺。
晚窗
作者：張至龍
朝代：宋

風約鍾聲落耳根，歸鴉點點不成群。
前山野燒青煙起，散滿空中作暮雲。
朱柏巖約南歸
作者：張至龍
朝代：宋

忍聞秋管悲，猶未定歸期。
吟咏窮邊長，艱難老後知。
水寒魚上少，月閏雁來遲。
不作膏粱夢，長令一劍隨。
李梅磵雪夜留飲
作者：張至龍
朝代：宋

擁爐收案牘，市遠隔諠譁。
妓唱新填曲，僮分旋碾茶。
花枝承雪重，燭焰受風斜。
僦屋爲官舍，更深酒更賒。
東林寺
作者：張至龍
朝代：宋

滿院香風乍熟楂，猴孫抱子坐枯槎。
頭陀不慣迎賓客，自折芙蓉供釋迦。
梅花十詠·全謝
作者：張至龍
朝代：宋

冰花不留丁，收香盡藏白。
一朝作陳人，遜與桃李出。
梅花十詠·全開
作者：張至龍
朝代：宋

昨夜東風多，花神莫之禦。
玉立對幽人，十分盡情吐。
梅花十詠·半謝
作者：張至龍
朝代：宋

旋隨瓊霙飛，繞我茆屋角。
結子意漸濃，豈爲羌管落。
梅花十詠·半開
作者：張至龍
朝代：宋

五出稍敷露，不受塵目愛。
鮮鮮著精神，獨於此時最。
梅花十詠·大實
作者：張至龍
朝代：宋

圓碧日益肥，磊落壓枝重。
雖然苦味酸，酸中藏大用。
梅花十詠·小實
作者：張至龍
朝代：宋

青青長朱裳，小摘脆不墮。
勿欺如豆微，中懷仁已大。
梅花十詠·梅梢
作者：張至龍
朝代：宋

根清條不肥，影落明月地。
凄凄欲寒時，胚腪已生意。
梅花十詠·欲謝
作者：張至龍
朝代：宋

垂垂雪中枝，暗裏度香遠。
忽動調羹機，黏枝花力軟。
梅花十詠·欲開
作者：張至龍
朝代：宋

凝成姑射姿，幽潔世所獨。
春近迫芳心，羞澀破唇玉。
梅花十詠·蓓蕾
作者：張至龍
朝代：宋

歷歷銜冰霜，綴作珠的皪。
香色俱渾然，花中之太極。
楚節西塘省鞠
作者：張至龍
朝代：宋

鞠胎綠蕊未曾成，百種藂中半忘名。
試檢記花牌字看，春籬醉墨欠分明。
槎
作者：張至龍
朝代：宋

槁形冷度幾晨昏，不受東風一點恩。
却有僊人求作伴，浪游星渚到天門。
橫峰感事
作者：張至龍
朝代：宋

石角多情挽布衣，候蟲送響出林微。
文章首面趨時好，字學偏傍徇俗非。
綠水被風吹作白，密花因雨打教稀。
歸鴉路熟知巢近，直望松林盡翅飛。
武夷山
作者：張至龍
朝代：宋

九折滄江轉葦航，花間流水自宮商。
巖開天綫登無路，殿鏁僊金拜有光。
曝背龜從平石上，避人猴向險枝藏。
斷橋盍有重紅日，狂欲乘風扣魏王。
江常菴出武夷
作者：張至龍
朝代：宋

厭居京洛說行持，袖裹青蛇上武夷。
僊爲寫真供御覽，天憐病眼召神醫。
江中白石差龍斲，洞裏蒼松带鶴移。
無事出山衣屨濕，滿城風雨鞠花時。
演雅十章·其一
作者：張至龍
朝代：宋

麒麟感世出，鳳凰覽德至。
人苟常見之，應不指爲瑞。
演雅十章·其一〇
作者：張至龍
朝代：宋

墨魚黑覆形，火螢明照身。
拙於用顯晦，蹤跡徒自陳。
演雅十章·其七
作者：張至龍
朝代：宋

江鱗行比目，沙鴛睡交頸。
不知山兔寒，清夜顧蟾影。
演雅十章·其三
作者：張至龍
朝代：宋

雀食野人田，燕栖公子堂。
野情饑亦樂，依人難久長。
演雅十章·其九
作者：張至龍
朝代：宋

犬眠蒼玉地，貓卧香綺叢。
倘無鼠與盜，貓犬命亦窮。
演雅十章·其二
作者：張至龍
朝代：宋

櫩蛛巧經網，林鳩拙營巢。
孰知拙反勝，網壞巢獨牢。
演雅十章·其五
作者：張至龍
朝代：宋

蠶飽辦絲課，蜂忙供蜜工。
役役爲人勞，衣食還自空。
演雅十章·其八
作者：張至龍
朝代：宋

饑鷹健搏兔，饞鷺勤捕魚。
各爲口腹累，不聞有騶虞。
演雅十章·其六
作者：張至龍
朝代：宋

鵲鳴人共憐，烏鳴人共嫉。
祇因聲妍媸，何心報凶吉。
演雅十章·其四
作者：張至龍
朝代：宋

猩猩隕機穽，鸚鵡鏁金籠。
言笑適爲累，緘嘿斯保躬。
登東山懷朱靜佳
作者：張至龍
朝代：宋

布石行山磵，雲封竹洞名。
照池傳古貌，借箸數同庚。
禽鬭巢幾覆，蛛閑網半成。
冬深猶見菊，還憶晉淵明。
答黄芳洲
作者：張至龍
朝代：宋

抱膝書樓望太清，一生心事月同明。
因過隣寺分茶供，閑取高僧史傳評。
簡勝上人
作者：張至龍
朝代：宋

林深嵐氣重，一犬吠寒煙。
高思天雲外，新房柏樹邊。
愛蒲尋石種，惜茗濾泉煎。
昔創如來殿，老於師一年。
紫微閣贈凌丹士
作者：張至龍
朝代：宋

風林葉葉带新寒，匕箸虀鹽客味酸。
兔抱粟眠傳道石，鹿銜花上拜章壇。
沿崖取水和冰嚼，掃壁題詩當畫看。
盡日玄房無俗話，山鍾敲月上闌干。
贈劉介菴
作者：張至龍
朝代：宋

一心憂道不開眉，懶扣黄扉謁故知。
有累祇因難棄鶴，無疑何用苦求龜。
常厨飲食夷齊輩，晚筆文章漢魏時。
冷笑富家錢塞屋，蘭亭誰更有真碑。
送鏡山僧游雪峰
作者：張至龍
朝代：宋

海風迎鐵錫，半是水爲程。
故國往來熟，空門宿食清。
舊房雲借住，早路月同行。
象骨最高處，師今履似平。
雨中過陸家園
作者：張至龍
朝代：宋

斜搭鞦韆窗半扃，行人屐送隔牆聲。
群花相倚啼妝面，苦不催晴怨懶鶑。
題白沙驛
作者：張至龍
朝代：宋

霧裹峰頭薄似巾，路逢水後誤行人。
山泉釀酒力偏重，石銚煎茶味最真。
燕不傳家猶教子，梅纔有肉便生仁。
枕邊學夢人方悟，未到鍾聲夢更頻。
題隠者壁
作者：張至龍
朝代：宋

寒著麻衣餒食薇，樂山清興只琴知。
蛛經圓網當中立，蜂徙新厨出外飛。
山脊倚天無改日，草根埋雪有青時。
莫言鴻燕多相背，去去來來共一機。
餞翁丹山發南浦
作者：張至龍
朝代：宋

鳴鳩語燕近清明，柳絮風輕秧水平。
一带春流多斷岸，盡緣倒樹當橋行。
馬升菴惠鞠苗
作者：張至龍
朝代：宋

稅得隣東地一方，旋栽黄鞠待重陽。
春晨摘落青苗葉，挼作秋花氣味香。
點史
作者：張至龍
朝代：宋

水草山花各自春，閑居常謹坐船身。
忠言似藥偏醫國，好句如金不療貧。
王霸興亡難諱史，彭殤壽夭不由人。
感來莫計更深淺，祇見蒼頭換燭頻。
齊雲寺
作者：張至龍
朝代：宋

雨疎分點下，略彴界橫塘。
接竹通生水，搴蘿補壞牆。
字塗窗眼黑，香染佛衣黄。
未晚螢先出，蕭然兩畫廊。
句·其一
作者：張致遠
朝代：宋

曾井有泉消毒瘴，程江無屋祠高賢。
句·其二
作者：張致遠
朝代：宋

三寺樓臺烟霧裏，一川蘆葦畫圖中。
明月樓
作者：張致遠
朝代：宋

明月樓前可萬家，鳳山菴下日初斜。
風流耆舊消沉盡，空睇寒江耿暮霞。
百丈寺
作者：張致遠
朝代：宋

微官驅我走塵埃，每到林泉眼豁開。
蓮社未容書姓字，又隨流水出山來。
祭梅州守
作者：張致遠
朝代：宋

四百餘年鰐不歸，七十二灘險莫支。
千艘上下無傾欹，波間小艇理筩絲。
觀陳諫議祠有感
作者：張致遠
朝代：宋

權門車馬日騑騑，獨犯天顔咫尺威。
願借君王斬馬劍，何慚妻子泣牛衣。
丹書到死成羅織，青史平生賴發揮。
遥望湘濱成楚些，英魂應逐屈原歸。
句·其一
作者：張舉
朝代：宋

無限寒鴉冒雨飛，紅樹高高出粉牆。
句·其二
作者：張舉
朝代：宋

苦厭塵沙隨馬足，却思風浪拍船頭。
夢中作
作者：張舉
朝代：宋

楚峽雲嬌宋玉愁，月明溪浄印銀鈎。
襄王定是思前夢，又抱霞衾上玉樓。
遊山寺
作者：張舉
朝代：宋

凍僕堆堆依竈燎，山僧草草具盤飧。
井丹已厭嘗葱葉，庾亮何勞借薤根。
上潁昌韓少師丞相兄弟
作者：張舜民
朝代：宋

五福猶來萃一門，歲寒方始見松筠。
白頭再喜逢知己，青眼重開爲故人。
當日八龍同孝友，于今二阮卜比鄰。
莫年不作三湘客，猶欲生還一吐茵。
下灘二絕句·其一
作者：張舜民
朝代：宋

下得寒灘水漫流，山平水遠更清幽。
幾何舟楫隨風去，唯有漁人得自由。
下灘二絕句·其二
作者：張舜民
朝代：宋

江風淅淅似相催，綠竹丹楓去又來。
任使雲帆能破浪，不知歸客已心灰。
丞相寵示白羊御酒之作
作者：張舜民
朝代：宋

進酒彤闈盞未乾，春懷元老在長安。
雙壺猶带崤山雪，一酌能消塞北寒。
好是弟兄同受賜，更邀賓客共交歡。
逡巡若遇頭綱品，感激方明壯士肝。
中宮致齋
作者：張舜民
朝代：宋

重重絳闕隠琳房，落絮飛花日正長。
著作未諳青鎖闥，祠官還伴紫微郎。
林藏鵯鴂隨鶑囀，風引酴醾助酒香。
十載京城倦遊客，不知身世在何鄉。
九日和檢法登高之作
作者：張舜民
朝代：宋

重陽何處可登臨，獨有條山可共尋。
世上幾人能到此，樽前萬事莫相侵。
溪風獵獵時吹帽，菊蕊紛紛易滿襟。
莫爲嘉辰頻索醉，也須隨分惜光陰。
五王廟
作者：張舜民
朝代：宋

清汴河邊五君子，身遏橫流同日死。
火炎曾是及池魚，世變安能顧妻子。
百尺高城不足憑，日月所照惟孤誠。
當其殺身際，肯念身後名。
嗚呼，伯夷既死孔子不復生，身後是非誰與評。
京兆安汾叟赴辟臨洮幕府南舒李君自畫陽關圖并詩以送行浮休居士爲繼其後
作者：張舜民
朝代：宋

古人送行贈以言，李君送人兼以畫。
自寫陽關萬里情，奉送安西從辟者。
澄心古紙白如銀，筆墨輕清意蕭灑。
短亭離筵列歌舞，亭亭諠諠簇車馬。
溪邊一叟靜垂綸，橋畔俄逢兩負薪。
掣臂蒼鷹隨獵犬，聳耳駏馿扶隻輪。
長安陌上多豪俠，正值春風二三月。
分明朝雨浥輕塵，客舍青青柳色新。
主人舉杯苦勸客，道是西征無故人。
殷勤一曲歌者闋，歌者背淚霑羅巾。
酒闌童僕各辭親，結束韜縢意氣振。
稚子牽衣老人哭，道上行客皆酸辛。
惟有溪邊釣魚叟，寂寞投竿如不聞。
李君此畫何容易，畫出漁樵有深意。
爲道世間離別人，若箇不因名與利。
紅蓮幕府盡奇才，家近南山紫翠堆。
烜赫朱門當巷陌，潺潺流水遶亭臺。
當軒怪石人稀見，夾道長松手自栽。
靜鎖園林鶑對語，密穿堂戶燕驚迴。
試問主翁在何所，近向安西幕府開。
歌舞教成頭已白，功名未立老相催。
西山東國不我與，造父王良安在哉。
已卜買田箕嶺下，更看築室潁河隈。
憑君傳語王摩詰，畫箇陶潜歸去來。
佚老堂爲陶敏宣德題
作者：張舜民
朝代：宋

未老剛稱老，言休即便休。
潯陽真有後，彭澤善貽謀。
隠几悲殘漏，回頭見急流。
便須移醉石，偃卧北窗幽。
來日大難
作者：張舜民
朝代：宋

去日滔滔似易得，來日藐藐若大難。
一日且作一日調，百年莫作百年看。
晉侯竟爾見新麥，楚王更要食熊蹯。
勿輕白髮翁，勿恃青楊質。
物壯則老矣，其壽不可必。
嵇叔夜，郭景純，今般人物如何人，皇天何不留逡巡。
僕射陂
作者：張舜民
朝代：宋

陂頭下馬問漁者，欲買鮮鱗充晚庖。
昨夜北風水面合，不禁楊柳已成苞。
元夕端居感事四絕句·其一
作者：張舜民
朝代：宋

鳳樓南畔綵爲山，百戲年年奉帝筵。
不獨侍臣偏賜酒，當時一國夢鈞天。
元夕端居感事四絕句·其三
作者：張舜民
朝代：宋

珠簾當面見玲瓏，白鶴仙人上下通。
夜半蕊珠重命宴，鳴鞘聲落九霄中。
元夕端居感事四絕句·其二
作者：張舜民
朝代：宋

十二門開如沸羹，燈光月色逐人行。
春城無處無歌舞，一曲未終天又明。
元夕端居感事四絕句·其四
作者：張舜民
朝代：宋

何事今宵動所思，此歡常與少年期。
莫疑杜甫吟兼哭，爲憶開元最盛時。
元豐癸亥秋季赴官郴嶺艤舟樊口與潘彥明范亨父以小艇過吉陽寺是日大風雨雪
作者：張舜民
朝代：宋

江上秋風九日寒，故人樽酒暫相歡。
如何塞北無窮雪，却坐樊山竹萬竿。
八月十五日夜清溪舟次
作者：張舜民
朝代：宋

清溪水底月團團，因見中秋憶去年。
旱海五更霜透甲，郴江萬里桂隨船。
昔看故國光常滿，今望天涯勢似偏。
只恐姮娥應笑我，還將只影對嬋娟。
八月十四日清谿堂望月
作者：張舜民
朝代：宋

客路三湘遠，天風八月清。
雲間雖掩映，水底已分明。
且對當年影，休吟萬古情。
喜君方向滿，照我過江城。
再過黄州蘇子瞻東坡雪堂因書即事題於武昌王叟齋扉
作者：張舜民
朝代：宋

欹帆側柂嶺邊歸，重過東坡叩竹扉。
床坐凝塵風自掃，江山無主燕空飛。
門前桃李添新逕，井畔梧桐長舊圍。
好在江南王釣叟，爲君時復曬漁衣。
凌虛臺
作者：張舜民
朝代：宋

岐山四合與臺平，半露園林葉未成。
是處芳菲皆可惜，晚來風雨太無情。
山川不改秦雲色，宮室長懸隴水聲。
惟有故園終不見，倉庚黄鳥向人鳴。
別房州
作者：張舜民
朝代：宋

有客嘗談解散川，偶因晴景到山前。
溪流似景清無底，石壁如門翠插天。
夜氣結成三洞雨，春渠飲盡一州田。
臨行始覺房陵好，更欲遲留住一年。
北歸再過洞庭
作者：張舜民
朝代：宋

我家本住長安陌，涇渭交流出坐隅。
須信宦遊皆有地，十年四過洞庭湖。
北湖集句
作者：張舜民
朝代：宋

北湖泛空明，移舟泊滄渚。
篙師暗理楫，宛轉到深處。
回流抱絕巘，長烟曳輕素。
山明望松雪，湖闇兼雲霧。
遥風送管弦，白日無塵土。
皎鏡含虛碧，瘴烟跕飛羽。
高冢空纍纍，昔時卿相墓。
郴州頗凉冷，滄洲有奇趣。
逐客久憔悴，世途多禮數。
孤影空相隨，不知從此去。
終朝對樽酒，况復天景暮。
樂罷不無悲，却尋故鄉路。
十二月二十五日行次渭原走寄熙帥范巽之
作者：張舜民
朝代：宋

凍雲積雪黯洮泯，晏歲軺車晤過秦。
夾道清渠翻白浪，遶山鐵馬走黄塵。
歸鴻裊裊寧無信，塞柳依依欲弄春。
今夕帳中拚一醉，同年賢帥是鄉人。
十月十九日諸講官晨趨邇英前夕初雪沾洽尋有旨權住講一日既而同子開內翰正夫侍郎元功舍人少竚資善一飫而出諸公嘉其景而被上恩乃謂衰薄不可無作聊書長句深愧斐然
作者：張舜民
朝代：宋

西風拔地夜飄霙，天惠臚傳講暫停。
病眼昏花逋讀史，高談快論阻橫經。
御溝容與冰初合，苑柳扶疏葉未零。
可是太平占上瑞，衰才殊不解丹青。
南嶽
作者：張舜民
朝代：宋

它國西南隅，亙地岣嶁外。
奇峰七十二，主客雅相對。
轍在想虔游，銘知知禹會。
南歸早發柳湖
作者：張舜民
朝代：宋

殘月光中强攬衣，欲隨烏鵲向南飛。
無端客夢難收拾，落在西城晚不歸。
南衙寺會宿王鮑二同年
作者：張舜民
朝代：宋

徧走長城塞，歸由舜阪頭。
榜中千里駿，天外二星流。
花月仍寒雨，關河逼寺樓。
寧知十年後，此地並衾裯。
卧治齋詩
作者：張舜民
朝代：宋

爲治固有術，公卧有人立。
直須緊閉關，勿使龐公入。
原州贈王補之洛苑同年
作者：張舜民
朝代：宋

汴上相從又幾星，尚淹符竹守臨涇。
不須怪我頭添白，且喜逢君眼暫青。
舊任再游空寂寞，同年屈數半凋零。
何當展盡平邊策，圖使秦民得敉寧。
取里語以己語足成二絕·其一
作者：張舜民
朝代：宋

世間多少不平事，却被同州看華山。
我到左馮今幾月，何嘗見得華山顔。
取里語以己語足成二絕·其二
作者：張舜民
朝代：宋

三春不識桃李面，四月無鶑但老鴉。
誰料浮休癡處士，下車先看牡丹花。
叢臺
作者：張舜民
朝代：宋

荆棘芃芃百尺堆，路人云此是叢臺。
雨中漳浦明還滅，門外青山去又來。
歌嘯且從今日樂，是非誰管後人哀。
靚妝炫服尋爲土，不似昆明塹劫灰。
句·其一
作者：張舜民
朝代：宋

萬里秋風吹鬢髮，百年人事倚欄干。
知他落日能多少，偏照淮南幾處山。
句·其一〇
作者：張舜民
朝代：宋

得移郴嶺清凉地，幸免邕江瘴癘侵。
句·其一一
作者：張舜民
朝代：宋

一從投迹三湘外，兩度登高五嶺間。
句·其一七
作者：張舜民
朝代：宋

浮花出晚水，苦節凌霜枝。
句·其一三
作者：張舜民
朝代：宋

常思武口與樊山，南北相望一水間。
句·其一九
作者：張舜民
朝代：宋

莫待海風終夜發，狂隨柳絮擁籬根。
句·其一二
作者：張舜民
朝代：宋

但見石城多草木，足知江夏久興亡。
句·其一五
作者：張舜民
朝代：宋

西掖階前辭御傘，瓊林殿後媚春衣。
句·其一八
作者：張舜民
朝代：宋

十月江南號小春，新陽已放一枝新。
句·其一六
作者：張舜民
朝代：宋

小園寂寞鎖春風，初見梅花一樹紅。
句·其一四
作者：張舜民
朝代：宋

售用無非竹，衣裾盡是麻。
句·其七
作者：張舜民
朝代：宋

何處轉添孤客恨，兩溪流水一城花。
句·其三
作者：張舜民
朝代：宋

樓上康廬紫翠環，檻前湓浦轉清灣。
帆開三楚蒼茫外，路入雙林窅靄間。
句·其三〇
作者：張舜民
朝代：宋

何人栽銀杏，青條數尺間。
句·其三一
作者：張舜民
朝代：宋

要有堂堂冠劍叟，蒼然十萬甲兵中。
句·其三七
作者：張舜民
朝代：宋

玉尺鋒稜聳，銀槽樣度窊。
月中亡桂實，雨裏得天葩。
句·其三三
作者：張舜民
朝代：宋

既非扶險阻，何必問年齡。
句·其三九
作者：張舜民
朝代：宋

老來辛苦須自烹，且勿娉婷腕如玉。
香如桃蕊色如麯，蟹眼松聲浮艾綠。
句·其三二
作者：張舜民
朝代：宋

勾稽嚴密不通賓，因見楸花憶去春。
句·其三五
作者：張舜民
朝代：宋

午食易愁藜藿粥，夜堂無睡數燈花。
句·其三八
作者：張舜民
朝代：宋

山南之茗先春採，山北之人及夏嘗。
爲念老親方見急，極知舊友不相忘。
句·其三六
作者：張舜民
朝代：宋

官園老兵朝入城，報道新芽已堪摘。
句·其三四
作者：張舜民
朝代：宋

洲中未種千頭橘，宅畔先栽百本桑。
句·其九
作者：張舜民
朝代：宋

嶺南爲貪泉，飲者生貪黷。
嶺北爲愈泉，宿病皆祛逐。
句·其二
作者：張舜民
朝代：宋

李白尋仙持玉杖，庾公對月踞胡床。
句·其二〇
作者：張舜民
朝代：宋

猶作霓裳舞妖態，零紅墜粉濕秋根。
句·其二一
作者：張舜民
朝代：宋

青春逐流水，素質獨輕微。
句·其二七
作者：張舜民
朝代：宋

人拾爲銜真可惜，皮開子落不論錢。
句·其二三
作者：張舜民
朝代：宋

栽培奪天巧，接綴假人功。
句·其二九
作者：張舜民
朝代：宋

姑射團肌雪，祝融留眼睛。
句·其二二
作者：張舜民
朝代：宋

葉硬經霜綠，花肥映雪紅。
句·其二五
作者：張舜民
朝代：宋

檻中紫艷才盈握，天上花香暗襲人。
句·其二八
作者：張舜民
朝代：宋

正愁春酒盡，且喜火丹成。
句·其二六
作者：張舜民
朝代：宋

彼美出南國，關山不常有。
句·其二四
作者：張舜民
朝代：宋

四時花不絕。
句·其五
作者：張舜民
朝代：宋

義帝凭祠宇，梅真隠市廛。
句·其五〇
作者：張舜民
朝代：宋

何勞百響煎。
句·其五一
作者：張舜民
朝代：宋

清泉滴瀝細如簪，轉盡山腰幾百尋。
句·其八
作者：張舜民
朝代：宋

人傳桂嶺與柳關，南北相望一水間。
句·其六
作者：張舜民
朝代：宋

漁歌回寒浦，樵歌入暝烟。
句·其四
作者：張舜民
朝代：宋

山長水遠連三楚，物態人情又一州。
句·其四〇
作者：張舜民
朝代：宋

黄雀知時節，清江足稻粱。
句·其四一
作者：張舜民
朝代：宋

大裘依古制，玉輅自隋傳。
句·其四七
作者：張舜民
朝代：宋

晚風亦自知人意，時去時來管送香。
句·其四三
作者：張舜民
朝代：宋

偃松拂盡煎茶石，苦筍撐開禮斗壇。
句·其四九
作者：張舜民
朝代：宋

桃源在何處。
句·其四二
作者：張舜民
朝代：宋

誰題佳句到幽都，逢著胡兒問大蘇。
句·其四五
作者：張舜民
朝代：宋

神妙獨數李將軍，安知伯仲非前身。
句·其四八
作者：張舜民
朝代：宋

異味欲搗虀，寒香先漬手。
句·其四六
作者：張舜民
朝代：宋

夕陽牛背無人卧，带得寒鴉兩兩歸。
句·其四四
作者：張舜民
朝代：宋

淡虀苦筍千人供，青磬莘香一谷傳。
同劉貢甫學士登石鼓合江亭一首
作者：張舜民
朝代：宋

乘興俄成石鼓游，可堪摇落楚江秋。
巌中名字今何在，亭下瀟湘古亦愁。
萬里再驚金馬客，一家重上木蘭舟。
却令二水知人意，合勢相邀向北流。
吳山堂
作者：張舜民
朝代：宋

楚客對吳山，歸心常自苦。
守土切須防，半夜俱飛去。
呂子固小女哀辭
作者：張舜民
朝代：宋

伯道無兒可典刑，中郎有女最聰明。
季拏却返商山葬，阿軟空留洛下情。
令祖六男皆磊落，名孫一女又凋零。
茫茫此理終難問，忍聽人間哭子聲。
呂子固挽詞
作者：張舜民
朝代：宋

大塊分勞逸，唯君獨不均。
險夷安若性，金石想爲人。
萬卷書奚託，重泉恨莫伸。
誰知丞相子，天地一窮民。
和人歲暮書懷
作者：張舜民
朝代：宋

星回律變數將終，二十年前此邑中。
天令尚隨新歲改，人顔那得舊時紅。
家無妻妾仍多難，腹有詩書可屢空。
莫笑鄭人欺子産，到頭留得惠民功。
和同使鄭內藏見貽之作
作者：張舜民
朝代：宋

仗節傳呼出紫宸，燕南薊北望車塵。
身爲五郡循良守，家是三朝宿衛臣。
對榻夢魂思共得，據鞍吟嘯喜相親。
驛亭處處逢花發，疑是春光解送人。
和呂與叔觀藉田三絕·其一
作者：張舜民
朝代：宋

南薰門外禾千畝，觀稼亭前柳四垂。
茭芡滿盤新熟酒，年年裝點早秋時。
和呂與叔觀藉田三絕·其三
作者：張舜民
朝代：宋

城中車馬已喧喧，竹下高人尚晏眠。
倚道公門少還往，可能時到野塘前。
和呂與叔觀藉田三絕·其二
作者：張舜民
朝代：宋

奉常別後青衫窄，刺部歸來白髮多。
眼看湯孫宜黍稌，愧無才力繼猗那。
和喻明仲馬上吹笛
作者：張舜民
朝代：宋

越客思歸黯不平，閒持長笛寫秦聲。
羨君氣海如斯壯，博我詞鋒莫敢爭。
江上梅花開又落，隴頭流水咽還驚。
豈知不寐鰥魚眼，獨坐山堂對月明。
和孫莘老題召伯斗野亭
作者：張舜民
朝代：宋

我登甘棠埭，所向殊未平。
舟行汙池中，頓失江湖青。
蛙聲亂僧唄，鴟吻赫市甍。
意同伯喈死，苟與衛士傾。
開池種白蓮，壘石擬三生。
猶淹南斗墟，終遠北斗城。
設我紫藕供，報之白茅烹。
三年猿鶴友，萬里秦梵行。
秋風隴首至，落日淮南明。
寄言懷土士，慎勿慕官榮。
和答還卷
作者：張舜民
朝代：宋

屈宋功成道不傳，後來雞犬各登仙。
留連光景隨時俗，盜竊聲名至暮年。
陷沒李陵因北伐，漂流杜甫爲南遷。
耒陽郴口今吾在，誰與誅茅屋數椽。
和趙大監雪
作者：張舜民
朝代：宋

臘雪稱爲瑞，初春又不同。
月藏燈市底，雲泛綵山中。
灑面猶堪數，連宵勢莫窮。
催花縈小檻，引絮舞低空。
三逕從誰掃，千門倏自通。
褵褷消酒力，料峭却東風。
闊壅平戎幕，孤撐訪戴篷。
豈期麟趾客，並舍虎門東。
郢國歌難和，梁園賦易工。
何人知帝力，鼓腹頌清衷。
和邠倅王正夫大夫遊西湖
作者：張舜民
朝代：宋

雨過花開一郡忙，紫微山影照湖光。
東風不費舟船力，暖日能添羅綺香。
已拚今朝須盡醉，預愁明日又辭鄉。
飽聞馮翊無花草，唯有城頭至樂堂。
和陳憲車蠟梅
作者：張舜民
朝代：宋

黄宮暖律暗相催，臘後春前見蠟梅。
青帝不知無蝶至，黄花先賞有蜂來。
風飄嫩蕊添鶑羽，雪駕寒香入酒杯。
盡道此花居第一，如何更有百花開。
和麟遊王令雪中見憶
作者：張舜民
朝代：宋

麟遊小雪近家山，歸思連雲不可攀。
珍重歲寒惟白檜，忽飄幽韵到人間。
哀王荆公·其一
作者：張舜民
朝代：宋

門前無爵罷張羅，玄酒生芻亦不多。
慟哭一聲唯有弟，故時賓客合如何。
哀王荆公·其三
作者：張舜民
朝代：宋

去來夫子本無情，奇字新經志不成。
今日江湖從學者，人人諱道是門生。
哀王荆公·其二
作者：張舜民
朝代：宋

鄉閭匍匐苟相哀，得路青雲更肯來。
若使風光解流轉，莫將桃李等閒栽。
哀王荆公·其四
作者：張舜民
朝代：宋

江水悠悠去不還，長悲事業典刑間。
浮雲却是堅牢物，千古依棲在蔣山。
哀虢縣令猶子箅·其一
作者：張舜民
朝代：宋

匍匐岐山下，三呼已過時。
臧孫雖有後，伯道竟無兒。
自是終身痛，空留一縣悲。
老人休雨淚，轉面即逢伊。
哀虢縣令猶子箅·其一
作者：張舜民
朝代：宋

種瓜再摘覺瓜稀，不爲衰年骨肉離。
何事一哀還不哭，老人相別不多時。
哀虢縣令猶子箅·其二
作者：張舜民
朝代：宋

艱生數寸得能孤，滿望亭亭百尺餘。
霜雪未零摧折去，不材何用腹心枯。
哀虢縣令猶子箅·其二
作者：張舜民
朝代：宋

送別言猶在，來書墨尚溫。
安知咫尺地，便有死生分。
已負秋山約，猶傳魯史文。
魂兮今有託，將祔伯兄墳。
圓覺院聞杜鵑
作者：張舜民
朝代：宋

秦川渺渺楚天長，血色山花哭斷腸。
謝汝慇懃苦相勸，如今倦客已還鄉。
均州南川春日三首·其一
作者：張舜民
朝代：宋

水墨屏風遠近開，人烟隠映水環回。
何人學得愚公術，故意移將灞滻來。
均州南川春日三首·其三
作者：張舜民
朝代：宋

宦名生事日悠悠，問道參禪已白頭。
自笑攀緣猶未斷，每逢佳處即遲留。
均州南川春日三首·其二
作者：張舜民
朝代：宋

麻葉梢梢麥弄風，一家花發一村紅。
長安兒女逢寒食，灑淚看花正憶翁。
壬戌孫覽右司同年以詩見寄用韵和酬
作者：張舜民
朝代：宋

孫郎卧省正當年，曾奏嘉謀玉扆邊。
事契且論龍虎榜，行藏休問孝廉船。
從軍脫略矜橫槊，禦魅遷流喜執鞭。
莫怪子雲知遇晚，勒銘終欲上燕然。
夜聞劉宮苑舟中琵琶詩
作者：張舜民
朝代：宋

繫舟江岸兩相聞，弦索嘈嘈恍未分。
不得長安水邊見，却於湓浦夜深聞。
窮愁似影長隨我，樂事如年不負君。
會意檀槽求一醉，世間榮辱任紛紛。
大雪行
作者：張舜民
朝代：宋

曉辭洛水濱，暮宿河之涘。
四野漫漫不見人，竟日止能行數里。
渾然天地爲一色，渭水南北復何似。
五陵鷹犬爭合圍，十宅管弦初熱耳。
連宵耿耿照鬢髮，迎馬點衣猶未已。
但得來年春麥熟，暫困泥塗復何恥。
農夫南畝未厭多，却入長安作泥滓。
天爵山
作者：張舜民
朝代：宋

耕者志於食，否則餒繼之。
學者志於道，一爲好爵縻。
本自不營利，間或與利期。
朝日入而處，暮日仰而思。
浮雲蔽蔀屋，見前當自知。
妙蓮閣
作者：張舜民
朝代：宋

休論雪竇與雲峰，且看天台劍戟叢。
萬水千山來閣上，一花六葉現池中。
誰將色界填空界，不離香風席祖風。
有底妙蓮談不盡，却成賦筆與興翁。
存目·其一
作者：張舜民
朝代：宋

詩題：霸王別虞姬首句：垓下將軍夜枕戈。